amanoisuno/poetBack huggingface dataset:
依韻和提刑張太傅寄梅 范仲淹 
數枝梅寄寂寥人，多謝韶華次第均。穰下此花留未發，待君同賞後池春。
又和賞梅 范仲淹 
故人爲使富天才，相與抽毫賦早梅。氣艷未勞横玉笛，風光先合倒金罍。隴頭欲寄交情遠，林下初逢病眼開。必若和羮有遺味，花王應亦命公台。
依韻答王源叔憶百花洲見寄 范仲淹 
芳洲名冠古南都，最惜塵埃一點無。樓閣春深來海鷰，池塘人静下仙鳬。花情柳意憑誰問，月彩波光豈易圖。漢上山公發新詠，許昌何必詫申湖。
獻百花洲圖上陳州晏相公 范仲淹 
穰下勝遊少，此洲聊入詩。百花争窈窕，一水自漣漪。潔白憐翹鷺，優游羡戲龜。闌干紅屈曲，亭宇碧參差。倒影澄波底，横煙落照時。月明魚競躍，春静柳閑垂。萬竹排霜仗，千荷卷翠旗。菊分潭上近，梅比漢南遲。岸鵲依人喜，汀鷗不我疑。綵絲穿石節，羅襪踏青期。素髪頻來醉，滄浪減去思。步隨芳草遠，歌逐畫船移。繪寫求真賞，緘藏獻已知。相君那肯愛，家有鳯皇池。
依韻答青州富資政見寄 范仲淹 
樞府當年日贊襄，隱然一柱在明堂。親逢英主開前席，力與皇家正舊章。直道豈求安富貴，純誠惟欲助清光。龔黄政事追千載，齊魯風謠及萬箱。偉望能令中國重，奇謀曾壓北方强。故人待看調元後，乞取優游老洛陽。
依韻答并州鄭大資政見寄 范仲淹 
制節重并汾，淹留又見春。年高成國老，道在樂天真。風韻應如舊，精明迥絕倫。致君心未展，寧是式微人。
過陳州上晏相公 范仲淹 
曩由清舉玉宸知，今覺光榮冠一時。曾入黄扉陪國論，重求絳帳就師資。談文講道渾無倦，養浩存真絕不衰。獨愧鑄顔恩未報，捧觴爲壽獻聲詩。
和運使舍人觀潮  其一 范仲淹  钱塘江
何處潮偏盛，錢唐無與儔。誰能問天意，獨此見濤頭。海浦吞來盡，江城打欲浮。勢雄驅島嶼，聲怒戰貔貅。萬疊雲纔起，千尋練不收。長風方破浪，一氣自横秋。高岸驚先裂，羣源怯倒流。騰凌大鯤化，浩蕩六鼇遊。北客觀猶懼，吳兒弄弗憂。子胥忠義者，無覆巨川舟。
和運使舍人觀潮  其二 范仲淹  钱塘江
把酒問東溟，潮從何代生。寧非天吐納，長逐月虧盈。暴怒中秋勢，雄豪半夜聲。堂堂雲陣合，屹屹雪山行。海面雷霆聚，江心瀑布横。巨防連地震，羣檝望風迎。踊若蛟龍鬭，奔如雨雹驚。來知千古信，迴見百川平。破浪功難敵，驅山力可并。伍胥神不泯，憑此發威名。
依韻和蘇州蔣密學 范仲淹 
餘杭偶得借麾來，山態雲情病眼開。此樂無涯誰可共，詩仙今日在蘇臺。
依韻和孫之翰對雪 范仲淹 
江干往往臘不雪，今喜紛紛纔孟冬。乃知王澤寖及遠，益明天意先在農。有年預可慰四海，大瑞且當聞九重。况此湖山滿清思，與君交唱若爲慵。
依韻和并州鄭宣徽見寄二首  其一 范仲淹 
錢唐作守不爲輕，况是全家住翠屏。名品久參卿士月，部封全屬斗牛星。仁君未報頭先白，故老相看眼倍青。最愛湖山清絕處，晚來雲破雨初停。
依韻和并州鄭宣徽見寄二首  其二 范仲淹  西湖
西湖載客恣游從，湖上參差半佛宫。迴顧隙駒曾不息，沉思樽酒可教空。層臺累榭皆清曠，萬戶千門盡鬱蔥。向此行春無限樂，却慚何道繼文翁。
依韻答蔣密學見寄 范仲淹 
東南爲守慰衰顔，憂事渾祛樂事還。鼓吹夜歸湖上月，樓臺晴望海中山。奮飛每羡冥鴻遠，馳騁那慚老驥閑。此日共君方偃息，是非榮辱任循環。
依韻和同年朱兵部王賓客交贈之什 范仲淹 
鶴禁蘭宫達了身，高居南闕重爲鄰。西園冠蓋時時會，北海樽罍日日親。共棄榮華抛世態，同歸清静復天真。一如劉白東都下，更得裴公作主人。
登表海樓 范仲淹 
一带林巒秀復奇，每來凭檻即開眉。好山深會詩人意，留得夕陽無限時。
石子澗二首  其一 范仲淹 
鑿開奇勝翠微間，車騎笙歌暮未還。彦國才如謝安石，他時即此是東山。
石子澗二首  其二 范仲淹 
飛泉落處滿潭雷，一道蒼然石壁開。故老相傳應可信，此山雲出雨須來。
依韻答韓侍御 范仲淹 
雖叨世契與鄰藩，東道瞻風御史尊。鄭館昔時延下客，于家今日見高門。我居方面榮爲懼，君向臺端直且温。彼此中懷藴金石，不須銷黯動離魂。
謝柳太博惠鶴 范仲淹 
新詩遺鶴指真經，對此仙標詎敢輕。萬里華亭思去伴，千年遼海識歸程。雞羣與處曾非辱，鵬路將翔孰謂榮。獨愛九臯嘹唳好，聲聲天地謂之清。
知府孫學士見示和終南監宫太保道懷五首因以綴篇  其一 范仲淹 
玉皇近侍請脩真，賜得南山十里雲。樽有聖賢聊自慰，鼎多龍虎復誰分。謝家山色朝晡見，陶隱松風寤寐聞。萬物已齊無一事，獨醒惟笑衆醺醺。
知府孫學士見示和終南監宫太保道懷五首因以綴篇  其二 范仲淹 
要路抛來自寡尤，高懷卷去白雲收。玉緣祕寶須藏密，蘭爲奇香却在幽。仙骨豈曾移静節，帝心終是竭嘉猷。紅霞綠竹忘機地，未免天家下詔求。
知府孫學士見示和終南監宫太保道懷五首因以綴篇  其三 范仲淹 
漢陂高興自飄飄，何必天台渡石橋。潭上藥靈多餌菊，林間詩逸半書蕉。勤歌蘭珮招逋隱，懶事塵纓逐宷僚。客有赤松盟約在，異時猿鶴不相遼。
知府孫學士見示和終南監宫太保道懷五首因以綴篇  其四 范仲淹 
瑤壇日月静中長，詩思時時逸謝塘。神枕自成仙島夢，朝衣猶有御爐香。三元祕簡侵星奏，五嶺靈芽待雪甞。金闕九重留不住，高風何處是嚴光。
知府孫學士見示和終南監宫太保道懷五首因以綴篇  其五 范仲淹 
門外煙嵐紫閣横，九衢風土更何情。籬邊醉傲淵明飲，隴上歌隨桀溺耕。三樂放懷千古重，萬鍾回首一毫輕。鵬鷦共適逍遙理，誰復人間問不平。
贈方秀才 范仲淹 
高尚繼先君，巖居與俗分。有泉皆潄石，無地不生雲。鄰里多垂釣，兒孫半屬文。幽蘭在深處，終日自清芬。
寄石學士 范仲淹 
家有清白志，所寶甑中塵。休去無生涯，老來猶苦辛。一麾了婚嫁，萬事蠧精神。與君嘗大言，定作青山鄰。蹭蹬未攜手，得無羞故人。
江樓寄希元上人 范仲淹 
清言一以遙，默默江樓上。安得如白雲，無心兩相忘。
酬和黄太博 范仲淹 
古籍東南美，蔚蔚幙中議。懿行希聖賢，尚文粲游賜。伊余髮已禿，偶繼立朝士。何以宣王政，甘爲時所棄。酌以廣州泉，不易伯夷志。直哉心如絃，安慮道邊斃。竊嘗力於古，秉筆庶幾至。孰爲末聞達，聊以道幽秘。夫君鏘以名，尤爲世之器。贈我百餘言，升堂出而示。土木朽且陋，黼黻謬增賁。毌鹽煩刻畫，返朴吾所愧。華勛愛士心，蓬壺延才地。何人薦於子，當彼得言位。吐以胸中奇，落落金玉繼。九虚高可游，凌厲垂天翅。吾將退而隐，尚得榮其視。
滕子京以真籙相示因以贈之 范仲淹  泰山
泰山采芝人，吏隱清淮濱。金函祕寶籙，奉之如高真。謂子有仙志，興言一相示。叩頭鳴天鼔，玉書粲然異。白雲引輕素，朱絲聞靈篇。題云天寶歲，傳於任鳳仙。兵火換九州，于兹三百年。非有靈物持，此書安得全。綠字起龍蛇，丹文掛星斗。六甲當奉行，百神迺奔走。密密天上語，忽忽人間有。與君置青山，解冠松桂間。服此上淸籙，上淸庶可攀。無爲塵土中，草草凋朱顔。
送徐登山人 范仲淹 
重君愛詩書，孜孜不知老。白髮末理生，惟談聖人道。愛君妙山水，所得是神氣。尺素寫林巒，邈有千里意。今日江南行，孤雲無繋程。直指九華峰，去掃先君塋。却來華陽川，與我溪上盟。行歌紫芝秀，坐嘯清風生。鍊真變金骨，飄飄朝玉京。結成物外遊，忘此天下情。
匣劍 范仲淹 
靈劍經年匣，决雲誰爲高。報人如有道，何忍問吹毛。
南園 范仲淹 
南園萬樹花，極目春芳麗。林下老成人，相招植松桂。
行歌 范仲淹 
行歌春滿路，坐歌春滿園。花前人自樂，桃李豈須言。
明月 范仲淹 
明月照前墀，朱絃奏流水。春風如未回，敢望無雲起。
南樓 范仲淹 
南樓百尺餘，淸夜微埃歇。天會詩人情，遺此高高月。
送陳瓌秀才遊金陵 范仲淹 
君有江南行，爲君歌以喜。龍盤山萬曲，練静江千里。江山不可空，台星照吳中。古來王謝地，今有周召風。而間楊與鄭，萬丈光相映。煌煌聚宰府，金陵一何盛。此去知已賢，雅客情無邊。白雲起江樹，明月逐江船。雲月共徘徊，優哉如游仙。歸來笑春風，白日登青天。
送歐伯起 范仲淹 
天與神交忽解攜，一溪風月更同誰。自慚瀟灑如猿鶴，却向周郎怨別離。
九日 范仲淹 
欲賦前賢九日詩，茱萸相鬭一枝枝。可憐宋玉情無限，爭似陶潛醉不知。綠鬢愛隨風景變，黄華能與歲寒期。登高逈處狂多少，笑殺襄陽拍手兒。
送虎丘長老 范仲淹 
暫向天台參衆真，虎丘風月遠隨身。瓊臺肯便長棲去，無限人間未度人。
寄潤州龐籍 范仲淹 
北固高棲海氣寒，使君應此凭闌干。春山雨後青無限，借與淮南洗眼看。
送湛公歸四明講席 范仲淹 
滿面南風指四明，山長水曲不勝情。自言此去雲林下，惟講華嚴報太平。
和龐醇之見寄 范仲淹 
北樓千尺午猶寒，冉冉飛塵不可干。横望滄溟了無際，貴人休向畵圖看。
依韻和胡使君書事 范仲淹 
都督再臨横海鎮，集仙遙輟內朝班。清風又振東南美，好夢多親咫尺顔。坐嘯樓臺凌皓月，行春鼓吹入青山。太平天子尊耆舊，八十王祥未賜閑。
贈吳秀才 范仲淹  庐山
萬户侯家幾葉孫，弟兄紅斾獨烏巾。攜琴人入廬山去，誰信朱門有逸人。
依韻和魏介之同遊玉仙壇 范仲淹 
雲壇共上百神清，碧塢紅霞相照明。幽草欲迷丹井處，亂峰依舊白雲生。亭亭翠纛高杉矗，險險狂雷落石轟。待得九霄鸞鶴馭，玉書應改地仙名。
依韻和介之未開菊 范仲淹 
本非桃李色，佳節敢先開。席上無言晚，霜前幸未摧。芳心應有待，真賞直須催。願上金樽壽，何傷蝶不來。
依韻酬池州錢綺翁 范仲淹 
天涯彼此勿冲冲，內樂何須位更崇。白髮監州身各健，青山遶郭景多同。日高窗外眠方起，月到樽前宴未終。况在江南佳麗地，重陽猶見牡丹紅。
寄題溪口廣慈院 范仲淹 
越中山水絕纖塵，溪口風光歩步新。若得會稽藏拙去，白雲深處亦行春。
釣臺詩 范仲淹 
漢包六合罔英豪，一箇冥鴻惜羽毛。世祖功臣三十六，雲臺爭似釣臺高。
送饒州董博士 范仲淹 
番國英豪富魯儒，同時舉送起鄉閭。文章恥學揚雄賦，議論羞談賈誼書。喜得明珠三十六，恨遺壮士二千餘。送君直上青霄去，行看歸乘駟馬車。
無題 范仲淹 
十口相將泛巨川，來時暖熟去凄然。關津若要知名姓，定是孤兒寡婦船。
無題 范仲淹 
江南有美人，別後長相憶。何以慰相思，贈汝好顔色。
劍聯句 范仲淹 
聖人作神兵，以定天下厄。蚩尤發靈機，干將構雄績。槖籥天地開，鑪治陰陽闢。南帝輸火精，西皇降金液。炎炎崑岡熒，洶洶洪河擘。雷霆助意氣，日月淪精魄。神氣不在大，錯落就三尺。直淬靈溪泉，横磨太行石。雄雌威並立，晝夜光相射。提攜風雲生，指顧烟霞寂。堅剛正人心，耿介志士跡。初疑成夏鼎，魑魅世所適。又若引吳刀，犀象謂無隔。截波虬尾滑，脱浪鯨牙直。頑冰挂陰霤，皓月乘孤隙。河角起彗氣，雲罅露秋碧。曉鐔星斗爛，夜匣飛龍宅。舞酣霰雪回，彈俊球琳擊。鮮摇霅水光，膩刮湘山色。青蛟渴雨瘦，素虺蟠霜瘠。清音鏘以鳴，寒姿堅且澤。鬼類喪影響，佞黨摧肝腸。一旦會神武，四海屠兇逆。周王奉天討，商郊千里赤。楚子揚軍聲，秦師萬首白。祥輝冠吳楚，殺氣横燕易。與君斬鼇足，八極停震虩。與君刜鵬翼，三辰增煥赫。莫使化猿翁，辱我爲幻惑。莫使暴虎人，屈我執仇敵。尊嚴俟冠冕，左右舞干戚。功成不可留，延平空霹靂。
鶴聯句 范仲淹 
上霄降靈氣，鍾此千年禽。幽閑靖節性，孤高伯夷心。頡頏紫霄垠，飄颻滄浪潯。岳湛有仙姿，鈞韶無俗音。毛滋月華淡，頂粹霞光深。目流泉客淚，翅垂羽人襟。騰漢雪千丈，點溪霜半尋。纖喙礪青鐵，修脛雕碧琳。巖棲干溪樹，澤飲卑蹄涔。鸞皇自塤箎，燕雀徒商參。獨翅聳瓊枝，羣舞傾瑤林。病餘霞雲叚，夢回松吹吟。靜嫌鸚鵡言，高笑鴛鴦淫。金精冷澄澈，玉格寒蕭森。潔白不我恃，腥羶非所任。稻粱不得已，蟣虱胡爲侵。天池憶鵬遊，雲羅傷鳯沈。風流超縞素，雅淡絕規箴。相親長道情，偶見銷煩襟。西漢惜馮唐，華皓欲投簪。南朝仰衛玠，清羸疑不禁。端如方直臣，處羣良足欽。介如廉退士，驚秋猶在陰。幾誚鷹隼鷙，覊韝俄見臨。還嗤鳬鷖貪，弋繳終就擒。乘軒乃一芥，空籠仍萬金。片雲伴遙影，冥冥越烟岑。長飈送逸響，亭亭出霜砧。蓬瀛忽往來，桑田成古今。願下八佾庭，鼓舞薰風琴。
寄鄉人 范仲淹 
長白一寒儒，登榮三紀餘。百花春滿地，二麥雨初車。鼓吹前迎道，煙霞指舊廬。鄉人莫相羨，教子讀詩書。
咏蚊 范仲淹 
飽去櫻桃重，饑來柳絮輕。但知離此去，不用問前程。
留題雲門山雍熙院 范仲淹 
一路入嵐堆，還驚禹鑿開。林無惡獸住，巖有好泉來。雲陣藏雷去，山根到海回。莫辭登絕頂，南望即天台。
落星寺 范仲淹  长江
長江萬里來，古寺中流起。何如天上星，汩汩波濤裏。
風水洞 范仲淹 
神仙一去幾千年，自遣秦人不得還。春盡桃花無處覓，空餘流水到人間。
留題小隱山書室 范仲淹 
小徑小桃深，紅光隱翠陰。是非不到耳，名利本無心。筍迸饒當戶，雲歸半在林。何須聽絲竹，山水有清音。
桐廬方正父家藏書翰林畫白芍藥予來領郡事因獲一見感嘆久之題二十八字景祐元年十月七日 范仲淹 
治亂興衰甚可嗟，徒憐水調訴榮華。開元盛事今何在，尚有霓裳寄此花。
書酒家壁 范仲淹 
當罏一曲竹枝歌，腸斷江南奈爾何。遊子未歸春又老，夜來風雨落花多。
春日遊湖 范仲淹 
湖邊多少遊湖者，半在斷橋煙雨間。盡逐春風看歌舞，幾人着眼到青山。
答梅聖俞靈烏賦 范仲淹 
危言遷謫向江湖，放意雲山道豈孤。忠信平生心自許，吉凶何卹賦靈烏。
書扇示門人 范仲淹 
一派青山景色幽，前人田地後人收。後人收得休歡喜，還有收人在後頭。
句  其一 范仲淹 
金山寺近塵埃絕，鐵甕城高氣象雄。
句  其二 范仲淹 
唐世碑猶在，高麗鼓半穿。
句  其三 范仲淹 
勸君莫過南充路，恐被馮休笑一番。
句  其四 范仲淹 
當門巴字分流水，去路難歌轉曲巖。
次韻范公遊雲門 王沖 
高躡五雲堆，平看萬象開。樵風溪路遠，華雨梵天來。剎倚三峰直，鐘傳萬壑迴。叨陪上方燕，依約近中台。
續寄一意 王沖 
駘盪青郊祓禊辰，東池冠蓋集嘉賓。逍遙共入華胥國，綽約誰逢洛浦神。展障露花長樂際，袍敧煙草曲江濱。遙知台旆行春暇，起作元鈞輔弼人。
閑居書事 唐異 
幽居經宿雨，屐齒徧林塘。一境無過客，千山自夕陽。晝禽多獨語，夏木有餘涼。招隱詩慵寄，時清誰肯忘。
塞上作 唐異 
防秋人不到，萬里絕妖氛。馬牧降來地，鵰閑戰後雲。月依孤壘沒，燒逐遠荒分。未省爲邊客，宵笳懶欲聞。
和范公希文懷慶朔堂 魏兼 
使君去後堪思處，慶朔堂前獨到來。桃李無言爭不怨，滿園紅白爲誰開。
句 魏兼 
茗泛綠雲收北苑，稻炊紅玉取西山。
句 江上漁父 
十年江上無人問，兩手今朝一度叉。
句 蘇麟  哲理
近水樓臺先得月，向陽花木易逢春。
城陽祭祖 許元 
仙翁醉臥南山頭，吸月餐霞聽鳥謳。丹沼只今留舊跡，雲孫千載薦春秋。
句 許元 
芍藥瓊花應有恨，維揚新什獨無名。
小溪 釋曇穎 
小溪莊上掩柴扉，雞犬無聲月色微。一隻小舟臨斷岸，趁潮來此趁潮歸。
偈 釋曇穎 
秤錘井底忽然浮，老鼠多年變作牛。慧空見了拍手笑，三脚猢猻差異猴。
遊上雪竇 釋曇穎 
下雪竇遊上雪竇，過雲峰後望雲峰。如趨仙府經三島，似入天門徹九重。無日不飛丹洞鶴，有時忽起隱潭龍。只應奉詔西歸去，此境何由得再逢。
四明十題 雪竇山 釋曇穎 
重雲不藏春，深竇常有雪。曉月號松猿，晴壁掛海霓。終恍無心人，區區佩環玦。
四明十題 龍隱潭 釋曇穎 
老龍戀潭窟，不雨亦不雲。吐涎出溪滑，吹腥隔林聞。疾雷驅未去，魚鰲競紛紛。
四明十題 含珠林 釋曇穎 
山爲驪龍盤，谷作驪龍顋。珠樹存其間，誰采明月來。何須循海隅，笑蚌未成胎。
四明十題 偃蓋亭 釋曇穎 
既將茅覆檐，復有松爲蓋。五里入山時，憩此得寒籟。曾無康樂遊，但見雲衲會。
四明十題 雲外庵 釋曇穎 
山僧好寂靜，入雲恨不深。峰間一雨昏，林表孤燈沈。往來有猿狖，呼嘯自成音。
四明十題 石筍峰 釋曇穎 
巨石如龍孫，聳聳煙霧裏。明明落溪口，納納喧灘齒。何當助齋盂，菌蕃徒爲美。
四明十題 宴坐巖 釋曇穎 
心危身亦危，衽席尚顛墜。如何巖石上，來坐自安意。能喻死生間，無論寤與寐。
四明十題 三層瀑 釋曇穎 
山頭出飛瀑，落落鳴寒玉。再落至山腰，三落至山足。欲引煮春山，僧房架刳竹。
四明十題 丹山洞 釋曇穎 
山無鳳皇飛，洞有仙人迹。蝙蝠大如鴉，莓苔偏上屐。自慚無道骨，安問緣雲客。
四明十題 師子巖 釋曇穎 
巖形若狻猊，不能千里走。豈無鳥獸羣，與假風雷吼。寄謝棲息人，想像真妄有。
句  其一 釋曇穎 
三世諸佛是奴婢，一大藏教是涕唾。
句  其二 釋曇穎 
從歸青嶂裏，不出白雲來。
句  其三 釋曇穎 
自從游紫陌，誰肯隱青山。
句  其四 釋曇穎 
家裏已無回日信，路邊空有望鄉牌。
句  其五 釋曇穎 
滄海盡教枯到底，青山直得碾爲塵。
句  其六 釋曇穎 
天地尚空秦日月，山河不見漢君臣。
句  其七 釋曇穎 
鶯囀千林花滿地，客游三月草侵天。
句  其八 釋曇穎 
深水取魚長信命，不曾將酒祭江神。
送梵才大師歸天台 傅瑩 
結廬深山頂，遂懷安隱心。安隱如之何，道勝塵慮沈。青霞白雲致，茂樹修竹陰。翛然北山上，令人思重尋。
句 景泰 
徑通花竹禪房寂，雲臥衣裳晝夢閑。
題閻立本北齋較書圖 呂諤 
由余入秦毀詩書，意在兵強黔首愚。弊極煨燼幾無餘，高齊風俗元自殊。豈料乃喜知卷舒，況復是正叢冠裾。公言所貶固不虛，我獨謂其勝由余。
句 鄭立 
南昌別墅湖光闊。
句 朱顯之 
空尋晉客維舟岸，不見秦朝避世人。
江行 釋尚能 
渺然寒水上，四望盡無涯。沙迹迎潮沒，天形接海垂。壞衣汀靄濕，疏磬葦風吹。今夜猶船宿，還應與月期。
送簡長師陪黄史君歸浙右 釋尚能 
相送隨旌旆，離情亦萬端。霜洲楓落盡，水館月生寒。接話嘗茶徧，聯詩坐漏殘。歸期在巖屋，郡邸想留難。
送本如上人歸四明 釋尚能 
隨緣離舊隱，秋後卻思歸。古寺山光滿，重城海氣圍。道孤愁作客，年長重忘機。此去何人見，雲根掩竹扉。
送秀登上人 釋尚能 
又負空囊出，都城難久居。西風隨雁急，寒柳向人疏。野宿燈分燒，船齋磬動魚。如逢北來客，應寄社中書。
京口僧院 釋尚能 
渺漠人煙外，禪居靜趣多。山遙天接樹，江闊日生波。鳴櫓時鄰響，征車舊絕過。清風數聲磬，應不入漁歌。
金山寓居 釋尚能 
風霜千里未歸身，古跡遲留外俗羣。月到天心當剎見，濤分山脊在樓聞。倚吟老樹栖沙鳥，寄臥虛巖貯海雲。唯恐雪晴行興動，迢迢楚路與吳分。
五言四十字奉寄四明禮師道人 釋尚能 
昔年慚不識，今日羨仍頻。造疏傳他域，談空聚遠人。龕燈孤敵暗，庭柏瘦無春。漸老思山甚，相逢會有因。
中秋旅懷 釋尚能 
所畜惟騷雅，兼之得固窮。望鄉連北斗，聽雨带西風。稼穡村坊遠，煙波路逕通。冥搜清絕句，恰似有神功。
句  其一 釋尚能 
關河虎符重，殿閣獸樽閑。
句  其二 釋尚能 
泣珠泉路通關市，種玉僊翁寄版圖。
句  其一 邵煥 
船官風破浪，關吏鼓通晨。
句  其二 邵煥 
玉腕枕香腮，紅蓮藕上開。
和范公希文懷慶朔堂 畢京 
花木還依舊徑栽，春園不惜爲誰開。幾多民俗熙熙樂，似到老聃臺上來。
風水洞 許元祐 
野寺依山立，松橋避石斜。壞梁飛但是蟻，枯木掛青蛇。道路悲蓬轉，功名惜鬢華。聊將洞中水，試洗眼前花。
御溝柳 陳執中 
一度春來一度新，翠光長得照龍津。君王自愛天然態，恨殺昭陽學舞人。
題蒼梧部 陳執中 
莫訝南方景物疏，爲君聊且話蒼梧。地傾二面城池壯，江迸三流氣色麄。山畜火光因政出，石藏牛影爲仙呼。官廳傳自唐丞相，民頌思從漢大夫。龍母廟堂神鬼集，鰐魚池近介鱗趨。朝臺望斷歸岐路，冰井頻窺爽髪膚。膾美不堪全用鯉，果珍何忍命爲奴。雲歸上國名終遠，郡带□藩勢未孤。銅鼓聲浮翻霹靂，桄榔林靜露真珠。溪平花檻饒桃李，疆壓鶯歌盡鷓鴣。三足吉祥文上載，獨峰爲盛事元無。封疆自覺隨時廣，飲食從分過嶺殊。行伍戢威遵下武，兒童知學樂從儒。風輕別墅來漁唱，人到閑坊戀酒壚。服尚鮮華幾兩蜀，市相交易類全吳。營希賢帥偏栽柳，扇慕良規各製蒲。春聳門闌多列戟，雪從絃管舞雙奴。只因談笑評風俗，僭用詩謠和袴襦。萬里無媒休促蹙，數年從宦弄斯須。卻憂別後牽吟想，欲寫幽期入畫圖。
惠安縣齋咏梅 陳執中 
去年邊上見梅花，醉眼淹留未到家。今日嶺南攀折得，忽驚身又在天涯。
贈陳執中 胡僧 
虎目猿身形最貴，只因攀附即升高。知君今向端溪去，助子清風泛怒濤。
句  其一 胡僧 
何年飲著聲聞酒，直到而今醉不醒。
句  其二 胡僧 
何事將軍封萬戶，卻教紅粉去和戎。
句  其一 掌禹錫 
風定落花深一寸，日高啼鳥度千聲。
句  其二 掌禹錫 
曉鶯林外千聲囀，芳草階前一尺長。
題西溪無相院 張先 
積水涵虛上下清，幾家門靜巖痕平。浮萍破處見山影，小艇歸時聞棹聲。入郭僧尋塵裏去，過橋人似鑑中行。已憑暫雨添秋色，莫放修林礙月生。
巢烏 張先 
烏啼東南枝，危巢雛五六。心在安巢枝，一日千往復。脫網得羣食，入口不入腹。窮生俾反哺，豈能報成育。
潤州甘露寺 張先 
丞相高齋半草萊，舊時風月滿亭臺。地從日月生時見，眼到江山盡處回。三國是非春夢斷，六朝城闕野花開。心隨潮水漫漫去，流徧煙邨半日來。
吳江 張先  太湖
春後銀魚霜後鱸，遠人曾到合思吳。欲圖江色不上筆，靜覓鳥聲深在蘆。落日未昏聞市散，青天都凈見山孤。橋南水漲虹垂影，清夜澄光照太湖。
贈妓兜娘 張先 
十載芳港澳臺撫白蘋，移舟弄水賞青春。當時自倚青春力，不信東風解誤人。
醉眠亭 張先 
醉翁家有醉眠亭，爲愛江堤亂草春。不聽耳邊啼鳥喚，任教風外雜花零。欲酣未必過此舍，樂甚應宜造大庭。五柳北窗知此趣，三閭南儗漫孤醒。
醉眠亭 張先  长江
松陵江畔客，築室從何年。世俗徒紛紛，不知李子賢。在彼既不知，不如醉且眠。聲名衮衮誰知命，醉非愛酒眠非病。長江渾渾無古今，羣山回合來相應。呼奴沽酒不可遲，買魚斫膾煩老妻。何必紉繩繫飛兔，百年長短空自知。直將褌蝨視天地，冥冥支枕窮四時。九衢足塵土，朱門多是非。秋風老蓴鱸，扁舟何日歸。
營妓張溫卿黄子思愛姬宜哥皆葬宿州東過而題詩 張先 
好物難留古亦嗟，人生無物不塵沙。何時宰樹連雙冢，結就人間並蒂花。
和元居中風水洞上祖龍圖韻 張先 
水色風光近使君，浥塵輕雨逐車輪。暫來不宿宜無恨，多少行春不到人。
酬周開祖示長調見索詩集 張先 
辯玉當看破石詩，泥沙有寶即山輝。都廛往往無真璞，誤使人評鼠臘歸。
次韻清明日西湖 張先  西湖
新火飛煙上柳梢，天供好景助詩豪。江湖一處逢嘉月，溟海同時得巨鼇。白水更隨春雨長，青雲不及畫樓高。千橈插羽鼙聲動，十里驚雷奪暮濤。
次韻蔡君謨侍郎寒食西湖 張先  西湖
飛飛畫檝繞花洲，霽雨浮花出岸流。誰廣金明爲水戰，自來銀漢有霓舟。行從使節春尤盛，住買吳山老未由。人遲歸軒香接路，一分新月管絃樓。
九月望日同君謨侍郎泛西湖夜飲 張先  西湖
清歌曲曲酒巡巡，一舉金蕉五十分。山影與天都在水，風光爲月不留雲。節回路口千門待，樂過湖心四岸聞。莫笑閑官奉歡席，自來蒿艾近蘭薰。
酬發運馬子山少卿惠與詩 張先 
貢餘應惜點爲山，絕唱兼遺致政官。嵰地雪甜多不識，吳人未食齒先寒。
子山再惠詩見和因又續成子山不以予不才兩發章薦 張先 
清卿恩德重鼇山，詩寄閑棲白首官。須信夜光誰可得，玉龍沉睡玉淵寒。
冬日郡齋書事 張先 
鈴索聲閑按牒稀，怯寒肌骨望春暉。凝雲垂地雪欲下，高樹無風葉自飛。水落淺沙魚隊聚，草枯幽隴鹿羣歸。安人不信彤襜貴，上相還家是錦衣。
失題 張先 
花落春禽啼晚枝，有時香蒂點人衣。多情盡不如蝴蝶，欲起遺紅貼地飛。
李少卿宅除夜催妝 張先 
裴李門頭車馬盛，斗杓臨曉欲東迴。天真都說妝前好，春色偷從夜半來。園裏花枝燈樹合，月中人影鑑奩開。詩家無自矜吟筆，不惜鉛華不用催。
飛石巖 張先  长江
石破重巖萬客疑，不堪攻玉不支機。長江風雨來無定，時學零陵燕子飛。
漫天嶺 張先  泰山
不獨高明不可謾，仍知不似泰山安。五丁破道秦通蜀，卻被行人脚下看。
飛仙嶺 張先 
路接曉天人近月，真仙去後只雲歸。嶺頭舊曰上昇日，空有山禽自在飛。
將赴南平宿龍門洞 張先 
此心常欲老林丘，去意徘徊夜更留。萬客只貪門外過，少人知有洞中遊。春來猶見龍孫出，靜裏微聞石乳流。澗水送花通閣底，寺鐘催月落巖頭。暫時清夢生危枕，明日濃塵擁敝輈。南是符陽北長舉，所嗟不屬古江州。
吳興元夕 張先 
朱屋雕屏展，紅筵繡箔遮。傍雲燈作斗，近樹綵成花。風月勝千夜，笙歌如一家。人叢妨過馬，天色誤啼鴉。銅漏春聲換，銀潢曉影斜。樓前山未缷，火氣烘朝霞。
韻和上先頓首 張先 
池上飛橋亭外山，野禽偷靜上鈎欄。晚花露重香偏細，春女衣輕體尚寒。曲水略殊今日事，南湖曾奉昔人歡。郡圖可許增新致，幾處模傳畫樣看。
射 張先 
射藝功多暮未疲，欲將庭火繼西暉。弦聲應手裂竹響，旗影翻風戲鳥飛。竟日中支矜互勝，傍人如堵見終稀。不知雙燭沙河上，誰得牛心一割歸。
句  其一 張先 
愁似鰥魚知夜永，懶同蝴蝶爲春忙。
句  其二 張先 
霓舟忽艤鱸魚鄉，槎閣卻凌雲漢域。
句  其三 張先 
白怪鱸鄉一旦成，分卻松江半秋色。
句  其四 張先 
湖山隱後家空在，煙雨詞亡草自青。
春集東園賦得葉字 王舉正 
芳辰聊命駕，郊野賞心愜。亭幽路鬰紆，樹密花重疊。暫紓朝紱勞，喜與朋簪接。談麈逗松枝，宴賞澄竹葉。含和寄蕭散，選勝窮登躡。行樂且躊躇，此遊非日涉。
留題越州石氏山齋 晏殊 
書仙十閣壯儒宮，靈越山川寶勢雄。岫柏亞香侵几席，巖花迴影入簾櫳。千秋碧鎖東南竹，一水清含旦暮風。文酒雅宜頻讌集，謝家蘭玉有新叢。
贈會稽道士 晏殊 
藐姑容化現陰館，句漏砂封六乙泥。五練夜窮青玉枕，七明晨採碧雲梯。冠霞高扡浮丘袂，握體深藏鬼谷奚。知有山西駐齡藥，何妨相贈一刀圭。
憶越州  其一 晏殊 
鑑湖清澈秦望高，涵虛逗碧供吟毫。當日醉眼倚空闊，三江七澤才容舠。
憶越州  其二 晏殊 
湖山杳渺不可狀，登覽幽求無所遺。高僧伴吟足清覽，見盡白蓮開落時。
弔蘇哥 晏殊 
蘇哥風味逼天真，恐是文君向上人。何日九原芳草綠，大家攜酒哭青春。
正月十八夜 晏殊 
槿戶茅齋雅自便，京華風味入新年。樓臺冷落收燈夜，門巷蕭條掃雪天。病酒不聞花外漏，放朝仍得日高眠。何妨靜習閑中趣，欲問林僧結凈緣。
寄遠 晏殊  离别 爱情 回忆 相思
寶轂香輪不再逢，峽雲巫雨杳無蹤。梨花院落溶溶月，柳絮池塘淡淡風。幾日寂寥傷酒後，一番蕭索禁煙中。魚書欲寄無由達，水遠山長處處同。
詠上竿伎 晏殊 
百尺竿頭褭褭身，足騰跟掛駭傍人。漢陰有叟君知否，抱甕區區亦未貧。
煮茶 晏殊 
稽山新茗綠如煙，靜挈都藍煮惠泉。未向人間殺風景，更持醪醉花前。
題太祖廟 晏殊 
炎宋肇英主，初九方潛鱗。嘗因蓍蔡占，地決天地屯。庚庚大橫兆，謦咳如有聞。
中書即事 晏殊 
慘慘高槐落，凄凄餘菊寒。粉牆多記墨，聊爲拂塵看。
和宋子京召還學士院  其一 晏殊 
網索軒窻邃，鑾坡羽衛重。鷁舟還下瀨，星使出飛龍。賦待三英集，詞須五吏供。會看邊燧息，橫霈紫泥封。
和宋子京召還學士院  其二 晏殊 
暮召三山峻，晨趨一節回。乍維青雀舫，還直右銀臺。陟降丹塗密，論思武帳開。欲談當世務，元藉軼羣才。
竹醉日 晏殊 
苒苒渭濱族，蕭蕭塵外姿。如能樂封殖，何必醉中移。
列子有力命王充論衡有命祿極言必定之致覽之有感 晏殊 
大鈞播羣物，零茂歸自然。默定既有初，不爲智力遷。籞寇導其流，仲任派其源。智愚信自我，通塞當由天。宰世曰臯伊，迷邦有顔原。吾道誠一概，彼途鍾百端。卷之入纖毫，舒之盈八埏。進退得其宜，夸榮非所先。朝聞可夕隕，吾奉聖師言。
和王校勘中夏東園 晏殊 
東園何所樂，所樂非塵事。野竹亂無行，幽花晚多思。閑窺魚尾赤，暗辨蜂腰細。樹影密遮林，籐梢狂罥袂。潘蔬足登膳，陶秫徑取醉。幸獲我汝交，都忘今昔世。歡言捧瑤佩，願以疏麻繼。
初秋宿直 晏殊 
絳河星斗夜闌干，禁署沈沈閉九關。上帝冊書羣玉府，仙人宮闕巨鰲山。涼蟾影度秋陰薄，促漏聲來夜唱閑。擁鼻吟多欲愁絕，嚴鐘凄斷樹鳥還。
安昌侯 晏殊 
蓮勺移家近七遷，魯儒章句世相傳。關中沃壞通涇渭，堂上繁聲逐管絃。身服儒衣同蔡義，日將卮酒對彭宣。高墳丈五陽陵外，千古朱雲氣凜然。
假中示判官張寺丞王校勘 晏殊 
元巳清明例未開，小園幽徑獨徘徊。春寒不定斑斑雨，宿醉難禁灧灧杯。無可奈何花落去，似曾相識燕歸來。遊梁賦客多風味，莫惜青錢萬選才。
雪中 晏殊 
平臺千里渴商霖，內史憂民望最深。衣上六花非所好，畝間盈尺是吾心。
盂蘭盆 晏殊 
紅白薇英落，朱黄槿艷殘。家人愁溽暑，計是望盂蘭。
古瓦硯詩  其一 晏殊 
鄴城宮殿久荒涼，縹瓦隨波出禁牆。誰約蘚文成古硯，放閑裁破碧鴛鴦。
古瓦硯詩  其二 晏殊 
已恣玉鋒磨蘚骨，更持蟾淚濕雲根。欲知千載凄涼意，尚有昭陽夜雨痕。
送董信州 晏殊 
鳳闕承丹詔，麟符得舊鄉。雨中吳岫碧，村罅楚梅黄。使節江湖外，城樓翼軫旁。吾知召南樹，從此接維桑。
建茶 晏殊 
北苑中春岫幌開，里民清曉駕肩來。豐隆已助新芽出，更作讙聲動地催。
禁苑 晏殊 
風回玉宇簫聲遠，日下瓊林佩影閑。待得年光遍天下，始教春色到人間。
題鞏縣西門周襄王廟 晏殊 
人來人去市朝變，山後山前煙霧凝。縈带二川河洛水，寂寥千古帝王陵。
鹿葱花 晏殊 
宮后扇開青雉尾，羽人衣剪赤霜文。農皇藥錄真無謂，不向萱叢辯糾紛。
送僧歸護國寺 晏殊 
海嶠黄金剎，安禪不記秋。來膺臣宰召，歸泛越人舟。達性融三界，隨緣極四流。還持雙股錫，拂蘚坐巖幽。
麻姑山 晏殊 
昔年權暫領軍城，靜愛仙山詠過春。天下雲車曾祖駕，城中鼇海幾生塵。明知綠髪升真籍，堪笑蒼顔預憲臣。我若粗成忠國事，赤松曾羨漢廷人。
牡丹 晏殊 
水昌宮殿接龍津，碧樹陽春曉色新。朱戶曲房能駐日，酥盤金勝自生春。
迎春花 晏殊 
淺艷侔鶯羽，纖條結兔絲。偏凌早春發，應誚衆芳遲。
金燈花  其一 晏殊 
煌煌五枝燈，下有玉蟠螭。漢宮已荆棘，此地生何爲。既無膏火用，虛名徒自欺。
金燈花  其二 晏殊 
蘭香爇處光猶淺，銀燭燒時焰不馨。好向書生窗下種，免教辛苦更囊螢。
石榴 晏殊 
開從百花後，占斷羣芳色。更作琴軫房，輕盈瑣窗側。
草 晏殊 
春盡江南茂草深，繞池縈樹碧岑岑。長安官舍孤根地，一寸幽芳萬里心。
椿 晏殊 
峨峨楚南樹，杳杳含風韻。何用八千秋，騰凌詫朝菌。
柳 晏殊 
河柳擅佳名，青條發紅穗。因愁百卉嬌，強作芳菲意。
金鳳花 晏殊 
九苞顔色春霞萃，丹穴威儀秀氣殫。題品直須名最上，昂昂驤首倚朱欄。
金柅園 晏殊 
臨川樓上柅園中，十五年前此會同。一曲清歌滿樽酒，人生何處不相逢。
上元 晏殊 
金翠光中寶焰繁，山樓高下鼓聲喧。兩軍伎女輕如鶻，百尺竿頭電線翻。
七夕 晏殊 
雲幕無多斗柄移，鵲慵烏慢得橋遲。若教精衛填河漢，一水還應有盡時。
奉和真宗御製後苑雜花海棠 晏殊 
太液波才綠，靈和絮未飄。霞文光啟旦，珠琲密封條。積潤涵仙露，濃英奪海綃。九陽資造化，天意屬喬繇。
海棠  其一 晏殊 
輕盈千結亂櫻叢，占得年芳近碧櫳。逐處間勻高下萼，幾番分破淺深紅。煙晴始覺香纓綻，日極猶疑蠟蔕融。數夕朱欄未飄落，再三珍重石尤風。
海棠  其二 晏殊 
杳靄何驚目，鮮妍欲蕩魂。向人無限思，當晝不勝繁。浩露晴方浥，遊蜂暖更喧。只應春有意，留贈子山園。
海棠  其三 晏殊 
昔聞遊客話芳菲，濯錦江頭幾萬枝。縱使許昌詩筆健，可能終古絕妍辭。
海棠  其四 晏殊 
濯錦江頭樹，移根藥砌中。只應春有意，偏與半粧紅。
和樞密侍郎因看海棠憶禁苑此花最盛 晏殊 
青瑣曾留眄，珍藂宛未移。幸分霖雨潤，猶見艷陽姿。岸幘來朱檻，攀條憶絳蕤。能令人愛樹，不獨召南詩。
奉和聖製元日  其一 晏殊 
夏正標吉朔，堯曆載初辰。柏葉清樽舉，椒花綺頌陳。年芳隨律盛，皇澤與時均。共有華封意，昇平億兆民。
奉和聖製元日  其二 晏殊 
人正肇屆時多祜，鳳曆惟新景載陽。雙闕布和雲氣鬰，千門獻壽玉聲長。東風入律三邊靜，北斗回春萬物芳。朝暇肅誠頒睿藻，搢紳交抃捧堯章。
元日詞 御閣 其一 晏殊 
鶯谷春風柳上歸，禁闈芳樹漸依依。堯年億萬如天遠，萬國歡心拱太微。
元日詞 御閣 其二 晏殊 
屠蘇醴酒盈金斝，鬰壘神符衛紫關。三境上真垂介福，綿綿洪算等南山。
元日詞 御閣 其三 晏殊 
南國雕胡奉紫庭，九重樓閣瑞雲生。丹毫玉策延洪算，八表歡娛四海清。
元日詞 御閣 其四 晏殊 
習習條風拂曙來，清香猶綻雪中梅。屠蘇酒綠鑪煙動，共獻宜城萬壽盃。
元日詞 內廷 其一 晏殊 
玉殿初晨淑氣和，璧池冰解水生波。龜臺聖母增年曆，萬壽無疆積慶多。
元日詞 內廷 其二 晏殊 
獻壽椒花泛淥醪，迎祥朱戶怙仙桃。彤庭玉殿鑪煙起，靄靄卿雲瑞日高。
元日詞 內廷 其三 晏殊 
池冰初解雪初消，十二重城曉日高。颯颯和風遶珠樹，千年春色在蟠桃。
元日詞 內廷 其四 晏殊 
三百六旬初一日，四時嘉序太平年。霓衣絳節修真籙，步武祥雲奉九天。
元日詞 東宮閣 其一 晏殊 
銅龍樓下早春歸，三朔元辰在此時。椒柏暖風浮玉斝，兩宮稱慶奉皇慈。
元日詞 東宮閣 其二 晏殊 
條風發動協初辰，玄圃瑤山景象新。千載百靈資介福，滄溟重潤月重輪。
癸酉歲元日中書致齋感事 晏殊 
一葉春王拆瑞筇，八齋西省夕香濃。多年不宿金閨署，半夜再聞長樂鐘。卻展舊編探史漢，更慚高步接夔龍。十思三省無荒豫，千載亨辰豈易逢。
壬午歲元日雪 晏殊 
千門初曙徹星河，颯灑貂裘潤玉珂。向獸樽前飛絮早，景陽鐘後落梅多。無聲暗重瓊林彩，有意微藏璧沼波。三殿端辰得嘉瑞，不須庭燎夜如何。
奉和聖製立春日  其一 晏殊 
紫宙星回後，青郊斗建時。上林鶯囀早，南畝雪消遲。雲矞千祥集，風條萬類滋。皇情同率土，黔首頌昌期。
奉和聖製立春日  其二 晏殊 
陰陽自協璇璣遠，和煦潛隨緹管升。十二紫關魚籥啟，九重曉闕絳煙凝。芳華稍變青門柳，寒凍微消北陸冰。宸藻下頒羲日麗，八紘民庶保年登。
登和聖製新春 晏殊 
斗柄東回六合春，堯天曆象與時新。銅壺瑞氣延疏漏，青輅祥風繞畫輪。雲裏樓臺高鬰鬰，雨中原隰碧鱗鱗。千枝彩萼梅英吐，百尺金絲柳带勻。秉籙調元功有序，在璿觀妙政惟醇。仰瞻魏闕宣和會，共識皇恩子萬民。
立春祀太乙  其一 晏殊 
紫毛雙節引青童，一片空歌韻曉風。太昊茲辰授春令，鶯旗應在矞雲中。
立春祀太乙  其二 晏殊 
華燈明滅羽衣攢，翠柳蕭森矮檜寒。千步回廊繞金殿，水蒼瑤佩響珊珊。
立春日詞 御閣 其一 晏殊 
令月歸餘屆早春，羲舒相望協元辰。初陽乍逐青旂動，聖壽長隨鳳曆新。
立春日詞 御閣 其二 晏殊 
三素雲中曉望時，上真軿蓋保參差。丹臺自有長生籍，睿算方延億萬期。
立春日詞 御閣 其三 晏殊 
青輅迎春習習來，天泉池上曉冰開。珠幡已報三陽候，柏葉將陳萬壽杯。
立春日詞 御閣 其四 晏殊 
綵幡雙燕祝春宜，獻壽迎祥重此時。臘雪未消宮樹碧，早鶯聲在萬年枝。
立春日詞 內廷 其一 晏殊 
朱戶未聞迎綵燕，東郊先報舞雲翹。姜任盛德符青史，金屋千春奉聖朝。
立春日詞 內廷 其二 晏殊 
柳燧青青淑氣和，冰紋初解縠文波。淑風殿裏黄金屋，應候稱觴萬壽多。
立春日詞 內廷 其三 晏殊 
纔聞太昊行新令，更祝元君望景興。白玉龜臺資壽曆，千春鴻福此春初。
立春日詞 內廷 其四 晏殊 
雙金縷勝延嘉節，五綵爲幡奉紫廷。春色漸濃人未覺，玉階楊柳半青青。
立春日詞 東宮閣 其一 晏殊 
青幡乍帖宜春字，翠旆初迎入律風。一有元良昭大慶，問安長在紫宸中。
立春日詞 東宮閣 其二 晏殊 
碧燕幡長綵樹新，寢門瑤珮慶初春。邦家累善鍾儲貳，皎皎重暉在璧輪。
立春日詞 東宮閣 其三 晏殊 
鮫冰千片解華池，神水香醪滿爵卮。旭日九門凝瑞露，東廂朝拜奉宸慈。
奉和聖製上元夜 晏殊 
蘭燈照夕開南闕，星弁飛樓拱北辰。在鎬正逢全盛日，祝堯皆是太平人。流風舞妙翻成字，積雪歌長迥遶塵。鸞鵲寶函頒睿什，明良賡載想同倫。
扈從觀燈 晏殊 
詰旦雕輿下桂宮，盛時爲樂與民同。三千世界笙歌裏，十二都城錦繡中。行漏不能分晝夜，遊人無復辨西東。歸來更坐嶕嶢闕，萬樂錚鏦密炬紅。
奉和聖製上元夜 晏殊 
勾芒司節令，鶉火中星規。廣陌消塵霧，重城集宴嬉。仙韶聞玉琯，寶焰列瓊枝。萬國同嘉會，胥庭即此時。
奉和聖製上元  其一 晏殊 
協風陽律應，滿砌莢蓂新。絳闕羅千衛，華燈曜百輪。悠悠未央夜，粲粲彼都人。萬宇今無外，登臺共樂春。
奉和聖製上元  其二 晏殊 
鳳掖千門迥，金缸四照然。市闤通夜闕，歌肆與雲連。疊鼓迷清漏，遊車際曉天。泛膏仍潔祀，蠶麥佇登年。
奉和聖製上元  其三 晏殊 
鶉火告中時，皇州盛若茲。九陽同化洽，萬彙得春熙。樓月將收晚，歌雲度欲遲。布和周海域，翾蠕遂收宜。
上元夕次韻答張諫議 晏殊 
歌吹歡娛夕，衡門可屬垣。九城寒漏徹，三市寶燈繁。酒想嵇山醉，詩慚謝樂翻。如容陪後乘，那避八騶喧。
次韻和天章范待制上元從幸會靈觀 晏殊 
春鶯欲滿枝，荷櫜從遊時。旭日生華蓋，靈風入羽旗。酒含琱玉淺，香度博山遲。共識天顔近，都忘晝漏移。
丁卯上元燈夕  其一 晏殊 
九衢風靜獨無煙，寶馬香車往復還。三十二天應降瑞，盡移星斗照人間。
丁卯上元燈夕  其二 晏殊 
百萬人家戶不扃，管絃燈燭沸重城。遊車正滿章臺陌，爲報天雞莫浪鳴。
正月十九日京邑上元收燈日 晏殊 
星逐綺羅沉曙色，月隨絲管下層臺。千啼萬轂無尋處，祇似華胥一夢迴。
元夕 晏殊 
星粲寶燈連九市，水流香轂渡千門。姮娥似有隨人意，柳際花前月半昏。
上元日詣昭應宮分獻凝命殿以憲職不預班獨歸書事 晏殊 
別殿香三炷，斜廊酒一盃。官閑非侍從，騎馬卻歸來。
奉和御製社日 晏殊 
天官考曆占元日，浹宇祈農協盛時。芟柞尚傳周室頌，枌榆仍秩漢家祠。三農普遂耕耘樂，萬象均承雨露滋。推策授人敷景化，穰穰喜貺億年期。
社日 晏殊 
山郡多暇日，社時放吏歸。坐閣獨成悶，行塘閱清輝。春風動高柳，芳園掩夕扉。遙思里中會，心緒悵微微。
寒食東城作 晏殊 
王城五百車馬繁，重帷黕幕紛郊原。遊人得意惜光景，恣尋複樹登高軒。平蕪遠水知何許，眼入迢迢空處所。梨花澹艷柳絲長，百計撩春作煙雨。歌哭聲中半落暉，琱鞍繡轂尚遲歸。荒田野草人間事，誰向伶玄淚滿衣。
寒食遊王氏城東園林因寄王虞部 晏殊 
謝墅林亭汴水濱，偶攜佳客共尋春。看花縱擬思君子，對竹何曾問主人。促席正逢羲日緩，酡顔仍有郢醪醇。朝中九列無閑暇，願作新詩贈季倫。
次韻和參政陳給事寒食杜門感懷  其一 晏殊 
班班疏雨欲晴天，迴避春風入醉眠。新火未來絲閣靜，砌苔窗樹兩依然。
次韻和參政陳給事寒食杜門感懷  其二 晏殊 
謝堂新句入清歌，雨箔風簾瘋狂燕過。未免芳辰嘆心賞，始知猶患陸才多。
奉和聖製上巳日 晏殊 
青陽三巳日，佳氣九城中。洛飲傳周俗，溱詩載鄭風。停輪浮桂醑，解袂泛蘭叢。選勝開慈宴，多歡組綬同。
上巳賜宴瓊林與二府諸公遊水心憩於西軒  其一 晏殊 
三月楊花飛似雪，內園桂樹綠成陰。何妨寫盡憑高意，十步虹橋徹水心。
上巳賜宴瓊林與二府諸公遊水心憩於西軒  其二 晏殊 
咽雲簫鼓傳聲沸，臨水樓臺倒影多。吟繞曲欄無限思，緒風遲日滿煙波。
上巳瓊林苑宴二府同遊池上即事口占  其一 晏殊 
殿後花枝白間紅，樓前當道綠楊風。橫飛綵檻波光外，倒寫朱闌水影中。
上巳瓊林苑宴二府同遊池上即事口占  其二 晏殊 
曲榭迴廊手伎喧，綵樓朱舫鼓聲繁。游人已著濃春去，不待歌長舞袖翻。
上巳瓊林苑宴二府同遊池上即事口占  其三 晏殊 
春留融冶日添長，萬品無涯入醉鄉。誰道人間泛仙境，水心樓殿半斜陽。
端午詞 御閣 其一 晏殊 
沐浴蘭湯在此辰，內園仙境物華新。輕絲五綵纏金縷，共祝堯年壽萬春。
端午詞 御閣 其二 晏殊 
初垂彩艾迎新節，復結香茅致百祥。就日望雲皆善祝，聖人洪算與天長。
端午詞 御閣 其三 晏殊 
獻壽競爲長命縷，迎祥還佩赤靈符。端門漏永晨曦上，颯颯薰風遶帝梧。
端午詞 御閣 其四 晏殊 
雕盤角黍競時宜，組繡風華奉紫闈。每日乍昇丹禁曉，艾人晴影照金扉。
端午詞 內廷 其一 晏殊 
百草鬬餘欣令月，五絲縈後祝遐年。洞房風暖垂靈艾，神沼波深競綵船。
端午詞 內廷 其二 晏殊 
披風別殿地無塵，辟惡靈符自有神。九子粽香仙醴熟，共瞻宸極祝千春。
端午詞 內廷 其三 晏殊 
由來佳節載南荆，一浴蘭湯萬慮清。仙苑此時收百藥，鍊丹飛石保長生。
端午詞 內廷 其四 晏殊 
一一雕盤分楚粽，重重團扇畫秦娥。宮闈百福逢嘉序，萬戶千門喜氣多。
端午詞 昇王閣 其一 晏殊 
朱邸沐蘭逢令節，丹廷祝壽喜嘉辰。兩宮榮養多延慶，百福潛隨命縷新。
端午詞 昇王閣 其二 晏殊 
織組文繒載舊儀，晨朝丹扆奉天慈。六齋清素來多福，歲歲今辰侍宴私。
端午詞 御閣 其一 晏殊 
五綵絲長繫臂初，萬年芳樹影扶疏。豈勞方士標神篆，自有真靈衛帝居。
端午詞 御閣 其二 晏殊 
九子粽新傳楚俗，赤靈符驗出仙方。漢宮盡祝如天壽，鵲尾鑪煙起瑞香。
端午詞 御閣 其三 晏殊 
乍結香茅祈福壽，更纏金縷貢芳新。丹臺素有延生籙，歲歲迎祥在此辰。
端午詞 御閣 其四 晏殊 
仙家既有靈符術，越俗兼爲競渡遊。三十六宮遲日永，綺窗朱戶彩雲浮。
端午詞 東宮閣 其一 晏殊 
揚子江心鑄鑑成，俗傳茲日最標靈。宣猷視學通文史，問膳多歡奉帝廷。
端午詞 東宮閣 其二 晏殊 
百藥初收味最良，玉函仍啟太清方。扇裁葵葉風頻度，漏轉金胥日更長。
端午作 晏殊 
汩渚沉沉不可追，楚人猶自弔湘累。靈均未免爭瓊糈，卻道蛟龍畏色絲。
七夕 晏殊 
百子池深漲綠苔，九光燈迥綠浮埃。天孫寶駕何年駐，阿母飈輪此夜來。空外粉筵和露濕，靜中珠幌徹明開。秋河不斷長相望，豈獨人間事可哀。
社日戲題呈任副樞 晏殊 
開樽幸有治聾醖，把葉能無送燕章。所惜近停司飲會，不如村叟醉秋光。
丙寅中秋詠月 晏殊 
玉籥秋初半，冰輪歲有期。苦吟含翰久，清宴下樓遲。雁怯波光動，蛩愁葉影危。烘簾頻卷押，溫酎旋凝澌。皎外蟾生滴，寒中桂有枝。星文藏熠燿，露彩見華滋。苑靜疏螢濕，巢空驚鶴移。漸穿鳴瑟幌，偏鑒讀書帷。濛谷徒催曉，纖阿莫放虧。陳王收妙舞，疑待仲宣辭。
次韻和王校勘中秋月 晏殊 
廣寒仙署愜心期，秋半梧臺木葉稀。有客正吟星北共，何人重賦鵲南飛。光含綺席傳三雅，影逗蘭房撤九微。趨府逸才過鮑掾，不辭終夕賞清暉。
中秋月 晏殊 
三十六旬內，此時心賞並。中分九秋夜，占斷百宵明。冷照蘭閨澈，光含綺席清。誰知滄海曲，珠蚌最盈盈。
中秋月  其一 晏殊  羁旅 中秋节 赏月 孤寂 惆怅
一輪霜影轉庭梧，此夕羈人獨向隅。未必素娥無悵恨，玉蟾清冷桂華孤。
中秋月  其二 晏殊 
天時與人意，齟齬舊無疑。坐久翻遺恨，光來已後期。行雲凝黛色，見跋費金枝。況復輸來夜，笙歌繼夕曦。
次韻和司空相公閏秋重九中書對菊 晏殊 
兩掖儀臺峻，珍叢應序黄。積分迴令節，伏檻賞幽芳。昧谷重延律，仙州剩借霜。冒寒知薏苦，逾分得荃香。漢幄羣生遂，虞廷萬事康。與人同所樂，留翫屬澄觴。
九日北郡登高見寄 晏殊 
前日登高泛玉卮，擊銅賡唱有新辭。如何偶作銷魂別，又復重吟發報機菊詩。上苑盍簪延景刻，北都投轄盛官儀。煩君見想懽言者，可奈衡門絕貢綦。
九日宴集和徐通判韻 晏殊 
散插黄花兩佩萸，粉饘蓬餌釂觴初。清歌咽後雲生袂，妙舞翻時雪滿裾。上客采香逢木密，佳人投釣得王餘。秋光屈指猶三七，莫向賓朋綺宴疏。
次韻和史館呂相公九日偶成 晏殊 
鳳闕千門制不奢，上公精意在朝家。重陽蜜餌承班詔，西苑璆樽輟泛花。蕭相未央功已半，漢皇宣室宴非賒。由來位極妨行樂，目斷黄壚酒旆斜。
八日菊 晏殊 
瑞蓂才半折，金蕊已爭妍。幸得重陽近，貪爲一日先。登高謀宿約，泛酒試芳筵。詰旦尋餘馥，明知賞愛偏。
重陽夕內宿 晏殊 
把菊醒陶酒，揚鞭入漢闈。聚蚊秋未息，獨鳥暮先歸。世有涼暄隔，人無今昨非。悠然倒冠佩，頻夢北山薇。
九月八日游渦 晏殊 
黄花夾徑疑無路，紅葉臨流巧勝春。前去重陽猶一日，不辭傾蓋盡蟻醪醇。
閏九月九日 晏殊 
閏秋重九財政赤字佳辰，猶見黄花裛露新。更作登高亦何害，恨無彭澤苦吟人。
和至日北園讌集 晏殊 
清曉融風肅桂堂，郡寮多暇舞筵張。臺高已驗雲容媚，日暖懸知刻漏成長。溪子弩寒千命中，蘭英酒熟百傳觴。官曹事集神都近，預拜需函慶一陽。
奉和聖製冬至 晏殊 
吉序冠三正，民時順盛成。歲穰千畝實，氣爽六符平。肆樂遵年律，迎長藹頌聲。雲濃燕雁度，雪霽楚蘭榮。異域梯航集，諸侯篚貢盈。堯仁敷萬有，同此一陽生。
奉和聖製除夜  其一 晏殊 
祕掖楯軒嚴萬戶，慶宵躔次會三辰。丹闈難拿穆猶凝夕，佳氣葱瓏漸報春。調曆自將穹厚永，聖辭常與歲時新。送寒旁磔迎和令，率土羣生仰昊旻。
奉和聖製除夜  其二 晏殊 
珠躔回碧落，絳燎燭青規。瑣闥瓊籤度，層臺玉漏移。納新皇澤普，順節聖情怡。萬宇長安陌，鄉儺集此時。
和三兄除夜 晏殊 
星漢迴曾宇，塤箎集上都。夜寒凝爆燎，春氣入屠蘇。九陌傳珂乘，千門促漏壺。此時開棣宴，仍在碧城隅。
次韻和致仕陳相公除夜 晏殊 
從來歲除詠，託諷情非一。公在維師年，久諧歸政逸。辛盤具芳鬰，柏酒澄嘉栗。猶厭賀車煩，晨門效圭篳。
春陰 晏殊 
十二重環閟洞房，愔愔危樹俯迴塘。風迷戲蜨閑無緒，露裛幽花冷自香。綺席醉吟銷桂酌，玉臺愁作澀銀簧。梅青麥綠江城路，更與登高望楚鄉。
賦得秋雨 晏殊 
點滴行雲覆苑牆，飄蕭微影度迴塘。秦聲未覺朱絃潤，楚夢先知薤葉涼。野水有波增澹碧，霜林無韻濕疏黄。螢稀燕寂高窗暮，正是西風玉漏長。
送凌侍郎歸鄉 晏殊  送别 写人 赞颂
江南藩郡古宣城，碧落神仙擁使旌。津吏戒船東下穩，懸僚負弩晝歸榮。江山謝守高吟地，風月朱公故里情。曾預漢庭三獨坐，府中誰敢伴飛觥。
張太傅生日詩 晏殊 
三陟槐庭二將壇，冊書文武載勳賢。辭榮尚峻經邦秩，養素方臨釣渭年。清會別開金谷墅，新吟多雜蕊珠篇。驚姜今日增華耀，海內簪紳共祝延。
巢父井 晏殊 
稟生值堯年，率性在龐厚。安巢一枝上，豈曰鶉居陋。潁波人洗耳，曾不污牛口。諒茲耕耒暇，鑿飲隈林藪。含飴鼓其腹，帝力予何有。遂令千載外，此地存遺甃。泓然逼喬木，宛若棲嵵舊。鄉人揭題榜，行旅諧瞻覯。我來觀古蹟，愕立徘徊久。凄其望清風，不獲見師友。願言𣂏一勺，拭面洗心垢。翹勤慕高躅，感慨陳卮酒。思齊胡可望，庶以寬容瞀。夙駕恨長途，憑高重回首。
轉運度支得青州資政黄素書韓吏部伯夷頌許昌相以以詩跋尾遂爲七言因而寄及謹用拙篇紀咏 晏殊 
首陽垂範遠，吏部屬辭深。染翰著嘉尚，系言光德音。褒崇亘千𥜥，精妙極雙金。題詠益珍秘，用昭賢彥心。
次韻謝借觀五老圖 晏殊 
道明回詔樂清閑，便向中朝脫冕冠。百日秉樞登相府，千年青史表旌標。泰運正隆嫌氣熱，乾綱初整畏冰寒。逍遙唱和多高致，儀象霜風俾後看。
贈李陽孫 晏殊 
不忍與君別，憐君仁義人。三年官滿後，依舊一家貧。
棋盤石 晏殊 
洞仙遺下石棋盤，人到壺天靜處看。十九路誰彈黑界，幾千年自带雲寒。面平可足流星勢，塵凈元無舊蘚瘢。乾雹聲中聞子響，不知還許採樵觀。
崇因寺 晏殊 
卷簾山色眼前見，入夜濤聲枕上聞。苔徑雨餘堆落葉，石樓風靜鎖寒雲。
憶臨川舊遊 晏殊 
仲子幽居杳藹間，迴環十畝盡林巒。遊魚倒泝清泉急，乳雉驚飛夕燒乾。繫馬短亭乘草茁，攜壺芳榭值梅酸。浮生莫道今如昨，曷月朋簪爭此歡。
題東湖涵虛閣 晏殊 
水有支流樹有孫，重重門巷掛朱軒。三君雅望標人傑，千里澄波隔世喧。西對戶庭徐孺宅，北傳鐘梵給孤園。欲知嗣續無窮勝，兩兩榮歸漢使轓。
西垣榴花 晏殊 
山木有甘實，托根清禁中。歲芳搖落盡，獨自向炎風。
送鉛山周尉 晏殊 
風煙古上饒，屬邑寄山椒。仇覽同棲棘，陶潛共折腰。安輿方就養，黄綬豈辭遙。善績青箱業，興廉有漢條。
過華夫書屋 晏殊 
西齋輝赫亘山隅，嘉致清風世莫如。鄉黨名流依絳帳，煙蘿幽境似仙居。趨庭子弟皆攀桂，彈鋏賓朋總食魚。汗簡傳經亞鄒魯，粉牌留詠盡嚴徐。杯盤互動先生饌，門巷應停長者車。墳籍豈惟精四部，絃歌常見習三餘。玳簪珠履延豪士，縹帙牙籤刊賜書。碧沼暮涼浮菡萏，紗窗秋靜漏蟾蜍。閑庭瀟灑移泉石，華表崢嶸冠里閭。我恨羈遊在芸閣，不陪諸彥曳長裾。
紫竹花 晏殊 
長夏幽居景不窮，花開芳砌翠成叢。窗南高臥追涼際，時有微香逗晚風。
送瞿生還拜親 晏殊 
門標楊氏闕，家有漢皇書。射策淹前志，鳴榔省舊居。仙山人罕到，幽境畫難如。雲竇開賓館，芝田足歲儲。修祠窮五際，爲學慕三餘。努力文明代，翹翹託乘車。
白雲庵 晏殊 
草庵何似清風樓，更在空中最上頭。眼界豁開無畛域，枯藤古木暮煙浮。
句  其一 晏殊 
何用粉牆高百尺，任教牆外俗人看。
句  其二 晏殊 
東陽詩骨瘦，南浦別魂銷。
句  其三 晏殊 
籬邊菊秀先生醉，桑下雛嬌稚子仁。
句  其四 晏殊 
騷客登山知有助，秦源雞犬更相聞。
句  其五 晏殊 
干斗氣沈龍已化，置芻人去榻猶懸。
句  其六 晏殊 
若更遲開三二月，北人應作杏花看。
句  其七 晏殊 
一年爲客未歸去，笑殺城東桃李花。
句  其八 晏殊 
潤毫均厚薄。
句  其九 晏殊 
一紙短書無寄處，數行征雁入南雲。
句  其一○ 晏殊 
江城嘉號木芙蓉，金蕊瓊萼綻蓼風。
句  其一一 晏殊 
巧綴雕瓊綻色絲，三千宮面宿胭脂。
句  其一二 晏殊 
絳英瓊粒傲霜前，冷落池臺亦自妍。
句  其一三 晏殊 
素花皎霜雪，紅艷比瑤瓊。
句  其一四 晏殊 
震邸陪經席，辰階總化鈞。
句  其一五 晏殊 
三州鼓浪維淮浦，千社分封接帝畿。
句  其一六 晏殊 
潛嶺岧峣副祝融。
句  其一七 晏殊 
漫取忠臣比芳草，不知讒口起椒蘭。
句  其一八 晏殊 
山留盤瓠跡，洞有秦人書。
句  其一九 晏殊 
閑思北海銀宮畔，誰駕丹山白鳳凰。
句  其二○ 晏殊 
繭館蠶初起，瑤箱燕未歸。
句  其二一 晏殊 
爭持白玉萼，共插翠雲鬟。
句  其二二 晏殊 
素奈發時俱北虜，白榆開處欲爭妍。
句  其二三 晏殊 
嘉名舊出新豐谷，美實今鄰御宿園。
句  其二四 晏殊 
紫結茱萸實，濃熏菡萏香。
句  其二五 晏殊 
玉女雕瓊萼，仙禽借菊衣。
句  其二六 晏殊 
祭畢崇壇冷玉球，月斜星澹思悠悠。
句  其二七 晏殊 
若更花解語，卻解使人愁。
句  其二八 晏殊 
不聞幽艷接江蘺。
句  其二九 晏殊 
買得梧宮數畝秋，便追黄綺作朋儔。
句  其三○ 晏殊 
狻猊對立香煙度，鸑鷟交飛組繡明。
句  其三一 晏殊 
並懷渦舊玩。
句  其三二 晏殊 
莫憑高樓伸遠目。
句  其三三 晏殊 
更作丹花滿煙葉，欲令佳客剩遲留。
句  其三四 晏殊 
樓臺側畔楊花過，簾幕中間燕子飛。
句  其三五 晏殊 
靜尋啄木藏身處，閑看遊絲到地時。
句  其三六 晏殊 
已定復搖春水色，似紅如白野棠花。
句  其三七 晏殊 
春風任花落，流水放杯行。
句  其三八 晏殊 
甘泉柳苑秋風急，卻爲流螢下詔書。
句  其三九 晏殊 
萬年枝上凝煙動，百子池邊瑞日長。
句  其四○ 晏殊 
君王特軫推溝念，詔截危竿橫賜錢。
句  其四一 晏殊 
私書一紙離懷苦，望斷波中六六鱗。
句  其四二 晏殊 
頻瞻太一青蔾見，欲賦甘泉自鳳來。
句  其四三 晏殊 
綠樹新蟬第一聲。
句  其四四 晏殊 
冷艷風中凝，濃香雪後多。
句  其四五 晏殊 
臘雪半含梅粉白，春風先著柳梢黄。
句  其四六 晏殊 
白草沙場多雁戶，黄榆關迥絕狼煙。
句  其四七 晏殊 
未暇南浮海，何妨夜把螯。
句  其四八 晏殊 
蟹螯今在左，欲拍酒船浮。
句  其四九 晏殊 
春寒欲盡復未盡，二十四番花信風。
句  其五○ 晏殊 
青帝回風初習習，黄人捧日故遲遲。
句  其五一 晏殊 
竹醉人還醉，蠶眠我亦眠。
句  其五二 晏殊 
主父仲舒容不得，未知賓閣是何人。
句  其五三 晏殊 
澹澹梳妝薄薄文。
句  其五四 晏殊 
遙想江南此時節，小梅黄熟子規啼。
句  其五五 晏殊 
衣上六花非所好，畝間盈尺是吾心。
句  其五六 晏殊 
二龍驂夏服，雙鶴記堯年。
句  其五七 晏殊 
瓊字金扉迥倚天，南齊七志罕遺逸，西漢九流咸粲然。
句  其五八 晏殊 
秦書未覺朱絃潤，楚夢先知葅葉涼。
存目  其一 晏殊 
詩題：金鳳花首句：憶繞竹欄喜自栽。
存目  其二 晏殊 
詩題：晚春首句：小白長紅又滿枝。
存目  其三 晏殊 
詩題：題琵琶亭首句：流光過眼如車轂。
上元以修史促成書特免扈從因賦 宋綬 
屬書不得陪春豫，結客何妨事夜遊。還勝南宮假宗伯，重扉深鎖暗登樓。
玉堂壁畫 宋綬 
憶昔唐家扃禁地，粉壁曲龍聞曩記。承明意象今頓還，永與鑾坡爲故事。
送僧歸護國寺 宋綬 
台嶺分燈契上機，政庭傳教及禪扉。供開蒲饌持盂至，夢憶霞標振策歸。吟硯自澄晨磬徹，經窗閑掩夕香微。袍紋迥奪巖芝色，猊座人天喜重圍。
送何水部蒙出牧袁州 宋綬 
梧楸初謝楚天涼，親見腰間換印囊。漁浦霧濃沈疊鼓，湓江風急下危檣。帝城雲表瞻龍首，故國星邊認劍光。退食齋中多燕喜，暖泉春釀泛瑤觴。
題義門胡氏華林書院 宋綬 
六闕表門榮，華林地氣靈。烏衣王氏族，玉樹謝家庭。鄒魯多亟犬，荀陳更現在星。怡神虛室白，講學夜燈青。篇籍巾箱滿，弦歌里巷聽。蘭堂時合宴，槐市正談經。丹井通仙穴，西山接翠屏。煙蘿皆勝概，何日扣巖扃。
句  其一 宋綬 
神歸梁小廟，禮袝漢餘陵。
句  其二 宋綬 
四時常有煙棚合，三月猶無菜甲生。
句  其三 宋綬 
鶴料署文移，鮆場收賦算。
句  其四 宋綬 
奇材劍客當前隊，麗賦騷人託後車。
句  其五 宋綬 
江涵帝子翬飛閣，山際真君鶴馭天。
句  其六 宋綬 
楚澤傷春怨鶗鴂，長安索米愧侏儒。
句  其七 宋綬 
雲間乍闋仙韶曲，禁裏還過叡武樓。
句  其八 宋綬 
海國甌鄉浙水東，暫煩良守此憑熊。
劍聯句 滕宗諒 
聖人作神兵，以定天下厄。蚩尤發靈機，干將構雄績。槖籥天地開，鑪治陰陽闢。南帝輸火精，西皇降金液。炎炎崑岡熒，洶洶洪河擘。雷霆助意氣，日月淪精魄。神氣不在大，錯落就三尺。直淬靈溪泉，横磨太行石。雄雌威並立，晝夜光相射。提攜風雲生，指顧烟霞寂。堅剛正人心，耿介志士跡。初疑成夏鼎，魑魅世所適。又若引吳刀，犀象謂無隔。截波虬尾滑，脱浪鯨牙直。頑冰挂陰霤，皓月乘孤隙。河角起彗氣，雲罅露秋碧。曉鐔星斗爛，夜匣飛龍宅。舞酣霰雪回，彈俊球琳擊。鮮摇霅水光，膩刮湘山色。青蛟渴雨瘦，素虺蟠霜瘠。清音鏘以鳴，寒姿堅且澤。鬼類喪影響，佞黨摧肝腸。一旦會神武，四海屠兇逆。周王奉天討，商郊千里赤。楚子揚軍聲，秦師萬首白。祥輝冠吳楚，殺氣横燕易。與君斬鼇足，八極停震虩。與君刜鵬翼，三辰增煥赫。莫使化猿翁，辱我爲幻惑。莫使暴虎人，屈我執仇敵。尊嚴俟冠冕，左右舞干戚。功成不可留，延平空霹靂。
鶴聯句 滕宗諒 
上霄降靈氣，鍾此千年禽。幽閑靖節性，孤高伯夷心。頡頏紫霄垠，飄颻滄浪潯。岳湛有仙姿，鈞韶無俗音。毛滋月華淡，頂粹霞光深。目流泉客淚，翅垂羽人襟。騰漢雪千丈，點溪霜半尋。纖喙礪青鐵，修脛雕碧琳。巖棲干溪樹，澤飲卑蹄涔。鸞皇自塤箎，燕雀徒商參。獨翅聳瓊枝，羣舞傾瑤林。病餘霞雲叚，夢回松吹吟。靜嫌鸚鵡言，高笑鴛鴦淫。金精冷澄澈，玉格寒蕭森。潔白不我恃，腥羶非所任。稻粱不得已，蟣虱胡爲侵。天池憶鵬遊，雲羅傷鳯沈。風流超縞素，雅淡絕規箴。相親長道情，偶見銷煩襟。西漢惜馮唐，華皓欲投簪。南朝仰衛玠，清羸疑不禁。端如方直臣，處羣良足欽。介如廉退士，驚秋猶在陰。幾誚鷹隼鷙，覊韝俄見臨。還嗤鳬鷖貪，弋繳終就擒。乘軒乃一芥，空籠仍萬金。片雲伴遙影，冥冥越烟岑。長飈送逸響，亭亭出霜砧。蓬瀛忽往來，桑田成古今。願下八佾庭，鼓舞薰風琴。
寄會稽范希文 滕宗諒 
江山千里接仁封，都在東南秀氣中。借問玉皇香案吏，蓬萊何似水晶宮。
贈回道士 滕宗諒 
華州回道士，來到岳陽城。別我遊何處，秋空一劍橫。
翠光亭 滕宗諒 
千古江山好樹新，翠光亭上一傷春。碧波無盡愁無盡，留與今人復後人。
石城寺 滕宗諒 
山勢如城繞楚宮，幾人登賞我心同。溪雲去作人間雨，澗水來生坐上風。
遊茅山 滕宗諒 
句曲山中古洞天，金堂玉室地相連。方當蘧子知非日，已過茅君得道年。
贈妓兜娘 滕宗諒 
十載芳洲採白蘋，移舟弄水賞青春。當時自倚青春力，不信東風解誤人。
月 滕宗諒 
黄金雙闕水晶宮，灧灧銀潢貫碧空。一曲霓裳羽衣舞，桂花如露濕天風。
白雲樓 滕宗諒 
白雲樓危壓晴霓，樓下波光數毛髪。雕甍刻桷出煙霞，萬瓦參差鵬翼截。蘭汀蕙浦入平蕪，天遠孤帆望中滅。屈平宋玉情不盡，千古依然在風月。漂零坐想十年舊，歲月飛馳爭列缺。青雲交友夢魂斷，白首漁樵誠契闊。安居環堵袁安老，泣抱荆珍卞和刖。折楊雖俚亦知名，猶欲樓中賡白雪。
句  其一 滕宗諒 
洞戶千年叫不開，白雲在主自徘徊。
句  其二 滕宗諒 
弄水春溪上。
句  其三 滕宗諒 
肯伴白雲休。
句  其四 滕宗諒 
笑語隔幽叢。
山居書事 太上隱者 
偶來松樹下，高枕石頭眠。山中無曆日，寒盡不知年。
臨蛻遺詩  其一 晏穎 
兄也錯到底，猶誇將相才。世緣何日了，了卻早歸來。
臨蛻遺詩  其二 晏穎 
江外三千里，人間十八年。此行誰復見，一鶴上遼天。
東池 孫錫 
一片滄州景，寒光湛碧流。有時雙鯉躍，盡日采鴛浮。綠荇千絲密，紅蕖萬朵稠。琴尊約佳客，乘月泛歸舟。
句 孫錫 
句溪雖可鑒，未若宛溪清。
嘲苗振 王逵 
伯起雄豪世莫偕，官高祿重富於財。田從汶上天生出，堂自明州地架來。十隻畫船風破浪，兩行紅粉夜傳杯。自憐憔悴東鄰叟，草舍茅簷真可咍。
釣臺 王逵 
一句能通萬世情，若非高位即嘉聲。如何自古留題者，不悟嚴光解釣名。
萬山寺 王逵 
衆狀皆窮險，茲形獨擅方。坦夷中砥礪，端正外青蒼。上帝圍棋局，炎君避暑牀。回嗟太行路，更近利名場。
沖虛宮 王逵 
修煉曾君些，傳聞固異常。壇留皂筴樹，人去白雲鄉。龜得胎中息，神藏肘後方。遼東鶴未返，華表夜蒼蒼。
上巳遊東禪詩 王逵 
紫陌破清晨，雕鞍映畫輪。因修洛陽禊，重憶永和春。錦繡荀香度，樓臺梵宇新。忙中得閑暇，來見解空人。
中元燕百丈小樓詩 王逵 
薛老峰南更近西，小樓高閣與雲齊。中山酒熟中元節，歸去從他醉似泥。
鼇頂峰 王逵 
眼看滄海近，身與白雲高。迴影連三島，盤根壓六鼇。
句 王逵 
下臨廣陌三條闊，斜倚危樓百尺高。
題南山刻石詩 許給 
聖主崇儒本，文宣教愈□。嚴祠加整葺，賢守□遵依。將欲更□□，先來相翠微。小山開亂石，幽谷駐涵暉。澤火爻符合，雷天象庶幾。□王儀凜凜，十哲貌頎頎。山溜侵廊滴，溪雲拂瓦飛。晞陽鷗鷺島，燈兔□魚磯。元氏魂應爽，□□道轉肥。靜思登彼岱，深想浴乎沂。風□巖根竹，泉滋石□□。□秋留□貌，□會集褒衣。忠恕□□學，□□□□□。文辭政如是，吾欲□□歸。
遊靈巖 劉异 
藥水標題不記年，奇花深洞舊通僊。山迴巨蔭常遮日，境絕纖埃別是天。碧照東西江浩渺，綠迷高下竹嬋娟。凭欄周覽翛然靜，金像香殘一炷煙。
清溪 蕭貫 
山開明月峽，水寫武陵溪。地勝人堪隱，源深客自迷。
齊山 蕭貫 
秋風秋浦斷飛埃，路入齊山有梵臺。黄菊綻時君始至，紫微去後我重來。
句 蕭貫 
十二峣關隱空綠，獸猊呼焰椒壁馥。渴烏涓涓不相續，轆轤欲轉霏紅玉。百刻香殘隕蓮燭，九龍吐水漫寒漿。紅綃佩魚無左璫，兩兩趨走瞻扶桑。紅萍半圭山波面，回首觚稜九霞絢。鳴鞘聲從天上來，大劍高冠滿前殿。
偈 釋方會 
踏著秤錘硬似鐵，痖子得夢向誰說。須彌頂上浪滔天，大洋海裏遭火爇。
偈二首  其一 釋方會 
楊歧一要，千聖同妙。布施大衆，果然失照。
偈二首  其二 釋方會 
楊歧一句，急著眼覷。長連牀上，拈匙把筯。
偈 釋方會 
楊歧無旨的，種田博飯喫。說夢老瞿曇，何處覓蹤跡。
偈 釋方會 
薄福住楊歧，年來氣力衰。寒風凋敗葉，猶喜故人歸。囉囉哩，拈上死柴頭，且向無煙火。
偈 釋方會 
楊歧乍住屋壁疏，滿牀盡布雪真珠。縮卻項，暗嗟吁，翻憶古人樹下居。
偈 釋方會 
雲蓋是事不如，說禪似吞栗蒲。若向此處會得，佛法天地懸殊。
偈 釋方會 
釋迦老子著跌，偷笑雲蓋亂說。雖然世界坦平，也是將勤補拙。
偈 釋方會 
雪，雪，處處光輝明皎潔。黄河凍鎖絕纖流，赫日光中須迸裂。須迸裂，那吒頂上喫蒺藜，金剛脚下流出血。
句  其一 釋方會 
漁翁未擲釣，躍鱗衝浪來。
句  其二 釋方會 
劍爲不平離寶匣，藥因救病出金瓶。
送餘姚知縣陳最寺丞 鄭戩 
美渥卿爲佐，清談縣得才。人從日邊別，舟渡鑑中來。食案資鮭稟，公田剩酒材。秋餘一憑檻，江海遍樓臺。
句 鄭戩 
春到不擇地，石傍花自開。
瀑布泉 陳肅 
山高激迅湍，清振林下響。飛雪濺千巖，白虹垂萬丈。來此坐移時，森然毛髪爽。
桃源洞 陳肅 
輕煙綠滿溪，夭桃紅夾岸。春風吹百花，香逐春風散。花落與花開，年光不知換。
半山亭 陳肅 
躡屐上高山，亭在半山側。猿鳥戲層臺，煙霞含秀色。復知名利心，到此堪俱息。
投龍潭 陳肅 
流瀑落深潭，疊響如驚雷。跳波夾亂石，突兀寒如堆。潭上片雲起，千山風雨來。
七星杉 陳肅 
峭石七星杉，凌雲勢森聳。月照林影寒，風起龍勢動。高低松檜枝，環如衆星拱。
蔡經宅 陳肅 
巖扉生翠靄，石壁凌朱霞。草木狀多怪，鸞鶴歸如家。誰嫌狡獪心，滿地投丹砂。
碧蓮池 陳肅 
愛此東南池，澄湛通泉脈。昔日碧蓮根，香英今變白。顔色本神仙，霞衣無定格。
流水池 陳肅 
積水環巨石，石面如砥平。當知達者心，來此浮杯觥。酒中有賢聖，常願娛閑情。
蠟燭 孫復 
六龍西走入崦嵫，寂寂華堂漏轉時。一寸丹心如見用，便爲灰燼亦無辭。
八月十四夜 孫復 
銀漢無聲露暗垂，玉蟾初上欲圓時。清樽素瑟宜先賞，明夜陰晴不可知。
論學 孫復 
冥觀天地何云爲，茫茫萬物爭蕃滋。羽毛鱗介各異趣，披攘攫搏紛相隨。人亦其間一物爾，餓食渴飲無休時。苟非道義充其腹，何異鳥獸安鬚眉。人生在學勤始至，不勤求至無由期。孟軻荀卿揚雄氏，當時未必皆生知。因其鑽仰久不已，遂入聖域爭先馳。既學便當窮遠大，勿事聲病淫哇辭。斯文下衰吁已久，勉思駕說扶顛危。擊喑敺聾明大道，身與姬孔爲藩籬。是非豐顇若不學，慎無空使精神疲。
中秋夜不見月 孫復 
長記去年中秋玩月出草堂，冰輪直可鑑毫芒。是時家釀又新熟，呼童開席羅清觴。纖埃不起零露下，對此陶陶樂未央。自顧時逢堯舜世，上下清明無穢荒。吁嗟今夕何不幸，正逢屏翳恣猖狂。浮雲左右爭擁蔽，愛而不見涕沾裳。嫦娥無語縮頭何處坐，胡不開口走訴上帝旁。立召飛廉舉其職，驅除擁蔽揚清光。瑩然高照遙天外，免教萬國如瞽空倀倀。
中秋歌 孫復 
明月一歲中，影圓十二回。如何今夕裏，爭賞羅樽罍。既愛盈盈色，更上高高臺。人心莫如此，試爲君言哉。月者水之精，秋者金之氣。金水性相生，五行分其事。則知天地間，相感各以類。水得金還盛，月因秋更清。氣類使之然，人誰不有情。可憐別夜色，一一皆銷聲。自昔詩家流，吟皆不到此。徒能狀光彩，豈解原終始。冥搜詎有得，燥吻真何以。請看退翁歌，其的能中矣。
中秋月  其一 孫復 
度度思真賞，幽期邈始還。金行分此夜，桂子落何山。座席清風裏，人家灝氣間。飲懷與吟興，徹曙兩非閑。
中秋月  其二 孫復 
十二度圓皆好看，就中圓極在中秋。前峰獨上還吟翫，高興多於庾亮樓。
又賦十五夜月 孫復 
清賞年年恐失期，人人不覺望中衰。素娥須信多靈藥，長見嬋娟似舊時。
題相思鋪壁 令狐挺 
誰把相思號此河，塞垣車往來多。只應自古征人淚，灑向空川作浪波。
寄嘉興守令狐挺 張瑴 
羨君席上碧雲句，吟盡江南煙雨村。豈惜笙歌連夜醉，且看風物逐春新。花開花落何時盡，閑是閑非愁殺人。何似陽臺雲畔曲，細聲拂拂下梁塵。
句  其一 葛宮 
翩翻燕子朱門靜，狼藉梨花小院閑。
句  其二 葛宮 
西樓月上簾簾靜，後苑花開院院香。
偈 釋省回 
南番人泛船，塞北人搖艫。波斯入大唐，須彌山作舞。
辭衆偈 釋省回 
九十二光陰，分明對衆說。遠洞散寒雲，幽窗度殘月。
送張無夢歸天台 王從益 
風馭去難留，將期汗漫遊。入辭丹陛曉，重臥赤城秋。枕畔紅霞合，門前瀑布流。龍車款太帝，鶴信寄浮丘。醉引青鸞曲，閑披白鹿裘。夜來胡蝶夢，先已到瀛洲。
和梅公儀留題重光寺羅漢院贈憲上人 王益 
曉剃吟髭雪半零，海窗曾咒鉢龍醒。蚤知西竺能持法，應笑南僧不會經。雲氣晝閑侵麈柄，蘚痕春老上銅瓶。近來禪觀都無語，手指餘花滿寺庭。
和梅公儀新繁縣顯曜院 王益 
梵宇蕭條白日長，苦空譚麈接藤牀。雲章酷愛休詩麗，蓮柄慵思遠社香。石髪雨梳雞苑寂，風梭春織鷲山涼。劫灰心火銷平盡，又聽鐘聲下講堂。
留題清涼院 王益 
背倚青峰面枕溪，濡毫新向壁間題。善根不撓金蓮合，凈界無塵水月齊。會啟苾蒭真樂境，花開簷蔔遠香畦。因思祖塔嘗遊處，更在龍蟠虎踞西。
靈谷 王益 
靈谷神仙宅，言歸肆目新。山光遠如畫，秋色老於人。世俗棋爭劫，人心海變塵。功成思范蠡，湖上一閑身。
新繁縣東湖瑞蓮歌 王益 
火雲爍盡天幕腥，水光弄碧涼無聲。荷華千柄拂煙際，傑然秀幹駢雙英。天敕少昊偏滋榮，宵零仙露饒金莖。嫋嫋飄風起天末，綠華璫珮來琤琤。觥觴式宴資擊賞，何人掞藻飛筆精。越國亭亭八百里，木蘭泛詠稱明媚。爭如錦水派繁江，孤根擢翠葩分膩。紫清合曜流霞暉，楚臺無夢朝雲飛。韓虢佳人新侍寵，溫泉宮裏賜霞衣。赫赫曦陽在東井，珍房萃作皇家慶。流火初晨復毓靈，連璧更疑唐傑盛。眇觀熙政接元和，嘉穀重榮田野歌。高宗昔慶劉仁表，五色卿雲世甚少。我今取喻進德流，優哉祥蓮出池沼。草萊泥滓俱棄捐，致君事業殊商皓。歸作臯夔稷卨臣，同心一德翊華勳。
睢陽五老圖 胡瑗 
始同優烈晚同閑，五福俱全戴角冠。典午山河遵大道，調元宗社對穹桓。羌夷誰敢窺中夏，朝士猜疑畏歲寒。肱股賡歌遺韻在，惟吾後進祇膺看。
石壁 胡瑗 
李白好溪山，浩蕩旌川遊。題詩汪氏壁，聲動桃花洲。英辭逸無繼，爾來三百秋。汪公亦蕃衍，宗支冠南州。其間新建居，林泉最清幽。竹聲滿道院，山光入書樓。仙氣既飄飄，儒風亦悠悠。子孫多俊異，詞行咸精修。我來至石壁，賞之不能休。酣味碧溪水，苦飲黄金甌。因羨汪君居，復思汪君投。遇景清興發，浩與天雲浮。斐章異繡段，灑翰非銀鈎。庶與謫仙詩，千古同風流。
投機偈 釋義懷 
一二三四五六七，萬仞峰頭獨足立。驪龍頷下奪明珠，一言勘破維摩詰。
偈 釋義懷 
須彌頂上，不扣金鐘。畢鉢巖中，無人聚會。山僧倒騎佛殿，諸人反著草鞋。朝遊檀特，暮到羅浮。拄杖針筒，自家收取。
偈 釋義懷 
蜀魄連宵叫，鵽鳭終夜啼。圓通門大啟，何事隔雲泥。
偈 釋義懷  华山
紅日照扶桑，寒雪封華嶽。三更過鐵圍，拶折驪龍角。
書屏句 釋義懷 
三分光陰二早過，靈臺一點不揩磨。區區逐日貪生去，喚不回頭怎奈何。
句 釋義懷 
衣穿瘦骨露，屋破看星眠。
寄沖退處士章詧 釋真一子 
未遂山中吟，時聞世上音。笑言失真詮，塵穢濁神襟。歸植南園芝，馳他北溟金。千日勤耕耘，自然生瑤琳。
頌 釋德遵 
索火之機實快哉，藏鋒妙用少人猜。要會我師親的旨，紅爐火盡不添柴。
偈 諸葛賡 
上天下地極高深，幻化無蹤何處尋。山靜白雲歸洞口，水清明月落波心。
乞休得旨謝恩 諸葛賡 
三疏陳情始放歸，蕭蕭白髪解朝衣。未營別業王官谷，先駕扁舟嚴子磯。視草龍螭猶眷戀，還家鷗鷺自光輝。老臣恩遇知何極，夢到天門覲紫薇。
歸休亭  其一 諸葛賡 
小築危亭聚石淙，清溪環繞不通江。栽成傲骨梅千樹，呼出棲雲鶴一雙。垂釣艇乘新漲水，攤書光借夕陽窗。勳名事事皆堪避，只有詩情未肯降。
歸休亭  其二 諸葛賡 
日影初升竹半篙，一天晴色讀離騷。憑欄對客浮樽斝，隔水聽人正桔槔。拂去梁塵餞乳燕，掃歸松栗煮秋濤。柴門正對青青柳，浪說新詩欲擬陶。
歸休亭  其三 諸葛賡 
水國微茫境不凡，籜冠蘿带芰荷衫。雲歸洞口鹿常臥，葉落巢門鳥自啣。採藥道人過峭壁，汲泉童子下層巖。名山書卷封題處，多少煙霞護玉函。
秋日得王介甫書 諸葛賡 
數畝池塘一小亭，從容書札戶常扃。閑開松菊花三徑，時貯葠苓酒一瓶。望去春痕青到水，飛來鳬羽白連汀。是誰日落吹長嘯，猶有行人不忍聽。
句  其一 成銳 
綵檻應無分，春風不借恩。
句  其二 成銳 
馨香雖有艷，栽植未逢人。
句  其三 成銳 
憑高看漸遠，更上最高樓。
詩一首 王軫 
南篇司馬青衫濕，北句郎官白髪生。堪與江黄永傳唱，離騷經外此歌聲。
越中懷古 魏庭堅 
句無亭下駐驂騑，鑑水寒光照客衣。張翠鄂君舟上去，浣紗西子網中歸。禹祠草樹空春色，秦望風煙半夕暉。王謝勝遊何處問，茂林修竹尚依依。
詩一首 路坦 
百里傳呼號錄公，三年得替普天同。惟君四載過常例，更有何人繼後風。
題真空閣 李熙輔 
括蒼山上雲，山好雲亦好。可憐山下僧，看雲不知老。
梅仙山丹井 曹文姬 
鶴馭雲駢去不還，亂雲深處舊仙壇。鑿開天外長生地，鍊出人間不死丹。
送春 曹文姬 
仙家無夏亦無秋，紅日清風滿翠樓。況有碧霄歸路穩，可能同駕五雲遊。
詩一首 任生 
玉皇殿前掌書仙，一染塵心謫九天。莫怪濃香薰骨膩，霞衣曾惹御爐煙。
瀑布 石延年 
飛勢挂嶽頂，無時向此傾。玉虹垂地色，銀漢落天聲。萬丈寒雲濕，千巖暑氣清。滄浪何足羡，就此濯塵纓。
咏春 石延年 
一氣回元運，恩含萬物深。陰陽造端數，天地發生心。有信來還逝，無私古到今。和風激遺暢，南轉入薫琴。
曹太尉西征 石延年 
仁者雖無敵，王師尚有征。獨乘金廏馬，都領鐡林兵。肅氣關河暮，屯煙部落晴。旗光秋燒合，甲色夜江横。士喜擊中鼓，虜疑聞後鉦。無私乃時雨，不殺是天聲。濯濯前誰拒，堂堂彼自傾。寒踰博望塞，春宴隗囂城。外使戎心伏，旁資帝道平。公還如畫像，爲贊學班生。
贈劉潛歸陶丘 石延年 
丈夫未大用，身與仁義閑。可宜更聚散，風塵摧厥顔。君今歸柯澤，路出梁宋間。芒碭有吾廬，親老待我還。羡子先諧願，思親頭鬢斑。韶光苦不再，溝水長潺湲。
又 石延年 
春老有時回，人老不再少。草白有時榮，髮白不再好。人生不如春，髮生不如草。可堪送别春草前，青春未老人先老。
金鄉張氏園亭 石延年 
亭館連城敵謝家，四時園色鬬眀霞。窗迎西渭封侯竹，地接東陵隱士瓜。樂意相關禽對語，生香不斷樹交花。縱遊會約無留事，醉待参横月落斜。
秋夕北樓 石延年 
秋霽露華清带水，月眀天色白連河。夜闌澄影星微動，瑟瑟層颸上下波。
小桃 石延年 
生色深紅綬带長，宮簾閑在井闌香。母家昇上瑤池品，先得春風半面妝。
咏小桃 石延年 
本分桃花寒食前，小桃長是上春天。二喬二趙俱傾國，女弟嬌强意自先。
送人遊杭 石延年 
激激霜風吹墨貂，男兒醉别氣飄飄。五湖載酒期吳客，六代成詩倍楚橋。水荇漸青含晚意，江雲初白向春嬌。前秋亦擬錢塘去，共看龍山八月潮。
春日樓上 石延年 
水樹春煙重，庭花午影圓。人邊無限地，鳥外有餘天。
春陰 石延年 
寒食少天色，春風多柳花。倚樓心目亂，不覺見棲鴉。
榴花 石延年 
王母庭前親見栽，張騫偷得下天來。誰家巧婦殘針線，一撮生紅熨不開。
偶成 石延年 
力振前文覺道孤，恥同流輩論榮枯。動非仁義何如静，得見機關不似無。孔孟也應輕管晏，臯夔未必失唐虞。侯王重問吾何有，且自低心混世儒。
首陽 石延年 
遜國同來訪聖謨，適觀争國誓師徒。恥生湯武干戈日，寜死唐虞揖讓區。大義充身安是餓，清魂有所未應無。始終天地亡前後，名骨雖雙此行孤。
寄尹師魯 石延年 
十年一夢花空委，依舊河山損桃李。鴈聲北去燕南飛，高樓日日春風裏。眉黛石州山對起，嬌波淚落妝如洗。汾河不斷天南流，天色無情淡如水。
題趙平叔豹隱堂 石延年 
熊非清渭逢何暮，龍卧南陽去不還。年少官游今郡守，蔚然惟在立談間。
登第後被黜戲作 石延年 
無才且作三班借，請俸争如錄事參。從此免稱鄉貢進，且須走馬東西南。
過內官孫可久别業賦贈 石延年 
南北占河潤，幽深在禁城。疊山知遠意，辭俸買閑名。閉戶斷蛛網，折花移鳥聲。誰人識高趣，朝野石渠生。
古松 石延年 
直氣森森恥屈盤，鐵衣生澀紫鱗乾。影搖千尺龍蛇動，聲撼半天風雨寒。蒼蘚静緣離石上，綠蘿高附入雲端。報言帝座掄才者，便作明堂一柱看。
籌筆驛 石延年 
漢室虧皇象，乾坤未即寜。奸臣與逆子，搖嶽復翻溟。權表分江域，曹袁鬬夏垌。虎奔咸逐逐，龍卧獨冥冥。從衆非無術，欺孤乃不經。惟思恢正道，直起復炎靈。管樂韜方略，關徐駭觀聽。一言俄逆至，三顧已忘形。南既清蠻土，東期赤魏庭。出師功自著，治國志誰銘。歷劫兵如水，臨秦策若瓴。舉聲將潰虜，横勢欲逾涇。仲達恥巾幗，辛毗嚴壁扃。可煩親細務，遽見墮長星。戰地悲陵谷，來賢賞德刑。意中流水遠，愁外舊山青。想像音徽在，侵尋毛骨醒。遲留慕英氣，沉歎撫青萍。
寄題上虞蘇簿凝虛館 石延年 
越基擅巖壑，虛館擇其尤。丹甍煜孤飛，靈景邈四周。山高晴若陰，洞寒夏如秋。錦幄攬花發，玉環渠水流。閑臥真吏隱，乍登乃仙游。居之宜民思，毋爲茲宇羞。
紅梅 石延年 
梅好唯傷白，今紅是絕奇。認桃無綠葉，辨杏有青枝。烘笑從人贈，酡顔任笛吹。未應嬌意急，發赤怒春遲。
文種墓 石延年 
至忠惜甘死，越塞一墳孤。句踐非王者，陶朱亦丈夫。碑經山燒斷，樹带海潮枯。泉下伍員輩，相逢相弔無。
鶯 石延年 
何處傳新哢，間關出建章。至清無奈玉，更巧莫如簧。谷口凄寒甚，花陰淑景長。上林棲處穩，慎勿近雕梁。
燈花 石延年 
迴鱗抱雙蒂，倒鳳吐丹榮。冰宇寒生暈，風疏動有聲。燼垂金藕細，影透玉荷清。斗帳依東壁，誰人夢不成。
潤州狠石 石延年 
水光浮柱礎，天影带樓臺。觸石雲孤起，吹潮雨四來。
贈人 石延年 
六符搖斗極，八座冠文章。規憲存中府，勳庸入太常。
叢菊 石延年 
風勁香逾遠，天寒色更鮮。秋天買不斷，無意學金錢。
送鄭十學士戩通理越州 石延年 
宸命陪分竹，仙資貴珥彤。入辭中殿閟，出貳式廉雄。過楚前封近，還吳舊業空。江山復清思，蓴膾起高風。海闊悲秦望，陵荒嘆禹功。樓澄鑑湖北，地險雪濤東。稽壑飛泉石，台基下桂叢。風流好吟醉，王謝有餘宮。
和樞密侍郎因看海棠憶禁苑此花最盛 石延年 
君看海棠格，羣花品詎同。嬌嬈情自富，蕭散艷非窮。蒨縠班吳苑，新羅碎蜀宮。錦窼盃裏影，繡段隟前烘。心亂香無數，莖柔動滿叢。意分巫峽雨，腰繫漢臺風。盛若霞藏日，鮮於血酒空。高低千點赤，深淺半開紅。妝指朱纔布，膏脣檀更融。色嬌無可壓，體瘦不成豐。枝重輕浮外，苞疏密間中。難勝蜂不定，易入蝶能通。杜甫句何略，薛能詩未工。
詠梅 石延年 
柔梢繁白玉鈿封，忍盡嬌心恨幾重。姑射真人冰作體，廣寒仙女月爲容。江南春信香猶在，樓上晨妝粉不供。可惜東風晴未暖，洛川流雪更無蹤。
送則師歸越 石延年 
歸里懸心復苦形，生涯蓑笠伴銅瓶。魚隨洗缽衝遺粒，龍倚移舟識唪經。佛廟春遊湖樹暗，神濤晴渡越峰青。高才不獨江山助，王謝風流舊有靈。
南朝 石延年 
南朝人物盡清賢，不是風流即放言。三百年間卻堪笑，絕無人可定中原。
真定懷古 石延年 
光武經營業未興，王郎兵革暫憑陵。須知後漢功臣力，不及滹沱一片冰。
詠柳 石延年 
天下風流無綠楊，一春生意別離鄉。柔根恐是離腸結，未折長條先斷腸。
題萱花 石延年 
移萱樹之背，丹霞間金色。我有憂民心，對君忘不得。
題蓼花 石延年 
深淺霜前後，應同舊渚紅。羣芳坐衰歇，日日舞秋風。
思歸樂 石延年 
匹馬驅馳事薄遊，異鄉觸目動牽愁。春禽勸我歸休去，爭奈功名未放休。
秋蝶 石延年 
飛近素霜時滅沒，去銜紅葉共悠揚。花心何處無休歇，秋蝶雙翎花樹荒。
七夕 石延年 
雲意不交天更闊，星光不動漢空流。素娥青女曾無匹，霜月亭亭各自愁。
詠雪 石延年 
臺上魂消猶似蝶，樓中妝暖不成梅。亂初瑤水冰先釋，試伴瓊林萼並開。
送窮 石延年 
世人貪利意非均，交送窮愁與底人。窮鬼無歸於我去，我心憂道不憂貧。
擬贈郡守 石延年 
龍節分江國，仙關閉海篷。酒船李翰苑，詩筆謝康公。去驛二千外，專城四十中。
牡丹 石延年 
春風晴晝起浮光，玉作肌膚羅作裳。獨步世無吳苑艷，渾身天與漢宮香。一生多怨終羞語，未剪相思已斷腸。
蓮花 石延年 
含情默默向層漪，語語幽懷定未知。洛浦微波長映步，漢宮香水不濡肌。心通幾點韜光藕，腸結千回託亂絲。
下第集句 石延年 
一生不得文章力，欲上青雲未有因。聖主不勞千里召，嫦娥何惜一枝春。鳳凰詔下雖沾命，豺虎叢中也立身。啼得血流無用處，朱衣騎馬是何人。
偶成 石延年 
年去年來來去忙，爲他人作嫁衣裳。仰天大笑出門去，獨對春風舞一場。
調二舉子 石延年 
司空憐汝汝須知，月下敲門更有誰。叵耐一雙窮相眼，得便宜是落便宜。
墨竹 石延年 
昭陽雨過籠斜日，長信風來掃落花。無限春情與春恨，幾條分在后妃家。
牡丹 石延年 
縹葉湘叢照碧欄，幾春都未見殷鮮。栽培不得華腴地，豈是區東君用意偏。
櫻桃 石延年 
蔗漿寒上器，羊酪冰中廚。細碎榴非匹，尋常荔可奴。還當生林下，筍食廢朝餔。
蘆 石延年 
瘦碧兩三莖，蕭蕭雨又晴。江湖未歸客，不忍聽秋聲。
松二首  其一 石延年 
菌生枝上雨，龍起穴中雷。怪影漫溪側，寒根纏石回。
松二首  其二 石延年 
城郭人家歲寒木，檜柏森森映化屋。青松介僻不入城，野性特嫌塵土辱。
竹 石延年 
擢翠向人孤，潭潭省署虛。雨餘秋更晚，風月共蕭疏。
韓希祖隱君武威 石延年 
方瞳神已滿，毋死變霜毛。道味山中澹，詩情事外高。醉狂玄鶴舞，閑臥白驢豪。吾素存微尚，他年亦爾曹。
句  其一 石延年 
月如無恨月長圓。
句  其二 石延年 
震出坤柔變，乾成太極虛。
句  其三 石延年 
簷垂冰筯晴先滴，草屈金鈎綠未回。
句  其四 石延年 
蝶遺粉翼輕難拾，鶴墜霜毛散未摶。
句  其五 石延年 
多少樓臺好風月，樂聲香氣更無空。
句  其六 石延年 
天醉笙歌外，風香羅綺餘。
句  其七 石延年 
孔雀羅衫窄窄裁，珠襦微露鳳頭鞋。
句  其八 石延年 
孟郊天地窄，楊朱歧路多。
句  其九 石延年 
後庭蘭蕙寒無色，虛閣圖書夕有塵。
句  其一○ 石延年 
月落松陵曉，風生笠澤秋。
句  其一一 石延年 
春菜紅牙□，春盤黄雀花。
句  其一二 石延年 
臺高地迥出天半，瞭見皇都十里春。
句  其一三 石延年 
行人晚更急，歸鳥夕無行。
句  其一四 石延年 
天寒河影淡，山凍瀑聲微。
句  其一五 石延年 
水盡天不盡，人在天盡頭。
句  其一六 石延年 
弋下失溟鴻，網細遺巨鯤。
句  其一七 石延年 
中散向人疏懶甚，步兵因酒過差多。
句  其一八 石延年 
盡日攜樽芳樹下，何須佳醖得途林。
句  其一九 石延年 
葉嫩藏修節，苞遺出紺膚。
句  其二○ 石延年 
旁迷綠蟲掛，近識翠禽呼。
句  其二一 石延年 
蛇露根穿嶺，龍眠影在潭。
句  其二二 石延年 
水活冰無日，枝柔樹有春。
句  其二三 石延年 
海雲含雨重，江樹带蟬疏。
句  其二四 石延年 
平蕪遠更綠，斜日寒無輝。
句  其二五 石延年 
幾爲物象添詩僻。
句  其二六 石延年 
繁萼香瓊亂，殘英絳雪遺。
句  其二七 石延年 
更被陰晴長睡魔。
句  其二八 石延年 
苔磯清鏡裏。
句  其二九 石延年 
林泉是四鄰。
句  其三○ 石延年 
小萼裁成絳臘勻。
小隱園詩 謝絳 
僕本塵外士，功名若毫一。因尋小園隱，忽見羣芳發。昔夢宛可記，靈契方茲達。會須掛朝纓，歸弄巖前月。
雙松亭 謝絳 
築居喜物外，披逕窮木末。層阜繞襟带，澄江見毫髪。芬芬山蜜熟，決決春泉活。林梢閃猿隕，石罅愸銜月。坐長百慮寂，望遠孤興發。何必較萬殊，吾自師吾達。
答梅聖俞問隱 謝絳 
聖俞一幅書，間我小隱居。小隱詎有異，築室數畝餘。巖壑不峻崒，田園非美腴。所欲近丘墓，歲時來掃除。先人夢讀史，尊道本聖徒。絕筆于此詩，子孫無忽諸。刻石置中堂，且使過者趨。題牓爲服訓，義取銘盤盂。後嶺雙松亭，徑術何逶迂。下臨富春渚，萬象生有無。東偏作草舍，可以施琴壺。門前碧塘水，萬本栽荷蕖。風來觸香氣，長著人衣裾。澄水泱泱流，黍稻可勿枯。柔桑及美果，種廣莫記株。澗草不識名，野禽多異呼。坐此易歲晏，自與人世疏。在昔東陵侯，瓜壠猶親鋤。楊惲謝九列，種豆南山隅。余嘗有此志，來者安敢誣。誅茅實張本，解組當後圖。是時考槃賦，從我者騅歟。近來傅越石，趣尚若不殊。儻聞丘樊往，不顧升斗儲。如君美才具，日月升雲衢。安敢預招挽，粗自陳其愚。
送餘姚知縣陳最寺丞  其一 謝絳 
稍過山陰接甬東，正當兩國畫屏中。巖巓僧井通江水，門外商帆落海風。盡日揮弦無一事，平時推轂有諸公。此行絕勝人人羨，莫恨猶懷五兩銅。
送餘姚知縣陳最寺丞  其二 謝絳 
愧君來款關，話別憩林間。不待風銷暑，聊因酒發顔。滄洲即欲往，清躅暫容攀。居者羨行者，寄聲思越山。
聯句 謝絳 
古木含清吹，池上增晚涼。余懷本達曠，聯此傲羲皇。孤鷗可與狎，幽岸足以觴。幸有彭澤酒，便同永嘉堂。潘生起爲壽，王子齊陳章。林端見新月，草際聞寒螿。照水螢影亂，拂筵蓼花香。徘徊戀嘉境，坐使歸興忘。
洛中冬夕道話有懷善慧大士聯句 謝絳 
彼有上人者，妙談心所降。達空知不二，觀行本無雙。久阻飄花席，因思響雪窗。社中雖得遠，方外自非龐。夢幻慚他劫，風塵厭此邦。終期親道樹，何必憶重江。
約遊西溪信馬不覺行過據鞍聯句 謝絳 
有意訪西溪，順塗吟思迷。及茲詢野老，已恨過芳蹊。醉客但多興，幽禽空自啼。無由駐金勒，林表日光低。
馬上口占送九舅入京城親聯句 謝絳 
之子洛中來，芳樽喜暫開。人誇阿連少，吾愧士衡才。丹闕鳳皇去，清川鴻雁回。都門春色美，相送思悠哉。
玉麈尾寄傅尉越石聯句 謝絳 
齋中獨何物，持之想見君。惟茲玉麈尾，信美而有文。夫之善談道，亹亹詞如雲。在握昔同色，傾坐今離羣。況託懷袖好，曾親蕙蘭薰。常許助閑放，於焉探典墳。既乃阻清燕，復屈驅虻蚊。自殊白團扇，未畏秋葉紛。
風瑟聯句 謝絳 
竅竹漏天風，張弦擬嶧桐。佳名從此得，妙響未曾窮。夜靜危臺上，人閑皎月中。依依聽不足，秋露滿蘭叢。
來燕堂聯句 謝絳 
賢侯謝郡歸，從遊樂吾黨。林泉富餘地，卜築疏陳莽。是時春正中，來燕音下上。若賀大廈成，喜留衆賓賞。得名因笑談，揮墨粲題榜。所夸賢豪盛，豈上池榭廣。人心樂且閑，鳥意頡而頏。吟罇敞花軒，醉枕酣風幌。輕雲薄藻棟，初日麗珠網。紅袂生暗香，清弦泛餘響。林深隱飛蓋，岸曲遲去槳。波光欄檻明，竹氣衣巾爽。虛容涼樾入，影與文漣蕩。晨飈轉綠蕙，夕雨滋膏壤。嘉辰喜盍朋，命駕期屢往。觴詠陶淑真，世俗豈吾倣。得以爲勝遊，蕭然散煩想。公子固好士，世德復可像。今此大基構，不圖專奉養。美哉風流存，來葉足師仰。
句  其一 謝絳 
王貌閑如鶴，黄吟苦似猿。
句  其二 謝絳 
秋波下南浦，曉氣望西山。
題溪口廣慈寺 錢彥遠 
寺跨長溪山四回，杉松微徑盡莓苔。門前潮上不須看，常恐塵埃隨水來。
山中 釋祕演  孤独 写景 山 描写山 写山
結茅鄰水石，澹寂益閑吟。久雨寒蟬少，空山落葉深。危樓乘月上，遠寺聽鍾尋。昨得江僧信，期來此息心。
淮上 釋祕演 
危橋當古寺，閑倚喜同僧。極浦霽秋雨，扁舟明夜燈。風沈入語遠，潮漲月華昇。萬事空凝念，其如總未能。
賈希德 釋祕演 
山東持木鐸，高識世難羣。覽照驚秋鬢，看碑見舊文。救時曾抗牘，退迹欲眠雲。帳外橫經者，清朝已立勳。
寄四明教主 釋祕演 
古疏傳深旨，清流照瘦顔。四方來問道，半世不離山。養鶴憐終潔，看雲許共閑。仍聞焚幻質，幾欲別人間。
示光化軍寺壁 釋祕演 
萬家雲樹水邊州，千里秋風一錫遊。晚渡無人過疏雨，亂峰寒翠入西樓。
洛陽春 釋祕演 
雨霽園林宿靄微，暖風遲日薦芳菲。池蒲露劍驚魚躍，簾額翻波礙鳥飛。好景正繁春未半，小桃初放蝶仍稀。閑中兩兩高陽輩，醉泥東君夜不歸。
遊古觀 釋祕演 
參差宮殿倚青天，一別重來四十年。老檜掛巢時有鶴，亂雲藏洞久無仙。春移草色抽新带，雨養苔痕壓舊錢。兩兩相逢皆不合，落花流水石爐煙。
和同志 洪聖保 
一箇巖寬萬物周，塵中擾擾到無由。儂家儘有居山意，問著依前隔數州。
過吳江 王贄 
吳江秋水灌平湖，水闊煙深恨有餘。因想季鷹當日事，歸來未必爲蓴鱸。
和蔣潁叔涇溪 余良肱 
畫舸夷猶紫翠間，暮雲如掃月如環。三山六刺須臾過，恰似嚴陵七里灘。
雪後遊琅邪山聯句 刁繹 
南溪約幽尋，西嶺極遐觀。初陽色朦朧，殘雪光汗漫。相望樓殿間，宛在雲霄半。泉聲减琤淙，山勢欲飛竄。岩寒雨花霏，谷暖煙絮亂。幽鳥度喬林，驚猿折枯幹。決決漲溪流，輝輝披野岸。蘭芽吐尚微，冰乳凝未泮。佛屋對峰尖，禪庵倚崖斷。軒窗愛虛豁，赤白從漫漶。行敲玉玲琅，松溜珠璀璨。寜将瓊礫分，未省蘭蒿判。行幽兔迹深，瞩遠鴉翅緩。登宜阮孚屐，隱稱嵇康鍛。結遊賢躅多，鑱石清詩爛。極目窮躋攀，投隙違羈絆。榮觀太帝書，暫憇飛仙館。石立翠屏張，霞收丹錦散。覘坐客爐擁，負暄僧衲換。選勝唯務得，陟危寜復憚。誰乘泛海槎，直欲傍銀漢。况有凌雲才，何妨舉風翰。景多苦冥搜，歡觧惬佳玩。乃情慰懸想，昔傳非謾讕。題輿真莫儔，刻燭愧非伴。玉局共藏機，瑤琴越操縵。謠諺喜年豐，評文同月旦。大筆肆滂葩，小巫成泚汗。造適寓林泉，貪縈任冰炭。通侻去末禮，從容占奇段。促節歌更新，啣杯酌無筭。敢謂良會難，堪爲畫圖看。感慨非獨醒，賡酬毎三嘆。翔步雖異途，清懽歸一貫。灑落似青冥，拘攣豈狴犴。絕頂所見稀，清狂茲興罕。立飫謝珍鮮，行庖後樵爨。唯恐三節来，難留千騎駻。何時金鼇客，重親玉皇案。迴首念斯遊，馳精杳無畔。
滁上間日陰晴聯句 刁繹 
陰晴淮海氣何殊，一昔風光互惨舒。大塊養春禆造化，繁雲間日蔽居諸。暖回沙磧催來鴈，寒徹冰池怯上魚。山色晦明如代謝，花枝涼曝似相於。朝暾忽蕩川原净，夕翳還籠井落疏。快適得朋釃醁酒，困眠無興讀殘書。虹霞灼灼飛琳館，煙靄濛濛襲隼旟。定與物情均燥濕，殆非星好有盈虚。連空雪意迷高桞，遶舍陽和坼嫩蔬。林外昏鴉啼野盡，城頭新月上簾初。
雨後城上種蜀葵效轆轤體聯句 刁繹 
不惮移根遠，姑憐向日姿。春風從自得，夜雨况相資。敏速飛霜钁，婆娑擁碧枝。幽葩兹有待，雜卉漫多奇。野藿非余尙，庭蘭盍爾知。傾心安所守，衛足豈其私。得地何妨徙，干霄固可疑。采幢須夏節，綠餅與秋期。莫以藂生陋，唯其秀出宜。遷非拔茅進，愛豈揠苖爲。色解凌溪錦，花應當酒巵。遶欄窠尙小，傍砌影猶卑。援護情宜倍，栽培力已施。桃蹊容爛熳，竹逕聳参差。不待毛嬙妬，何嫌魯相辭。土培憂壓嫩，竹插爲扶欹。疏密齊行列，芳華遞疾遲。纖莖簪間導，繁蘂珥交垂。恐踐禽須逐，防侵草必夷。養完先固本，採折俟乘時。屢戒園夫守，頻煩墨客窺。拾來同地芥，吟就比江蘺。泛與蕭蒿長，偏饒雨露滋。何如君子德，修直任榮衰。
春集東園賦得翠字 刁約 
託載東城隅，選勝名園地。不問主人來，聊適尋春意。簪花照席光，藉草連袍翠。煙霏遠樹迷，風臘繁英墜。促行瀲灧觴，少駐雍容騎。四者信難並，安敢辭沉醉。
使契丹戲作 刁約 
押燕移離畢，看房賀跋支。餞行三匹裂，密賜十貔貍。
遊五洩山 刁約 
西源窮盡到東源，直注層崖五磴泉。真境無繇追汗漫，勝遊聊得弄潺湲。風生虎嘯層巖底，月上猿啼古木巓。祇待歸休林下去，來同靈默此安禪。
過漁浦作 刁約 
一水相望越與杭，渡頭人物見微茫。翩翩商楫來谿口，隱隱耕犁入富陽。市肆凋疏隨浦盡，山峰重疊傍江長。民瞻熊輊咸相謂，太守經行此未嘗。
過溪口廣慈院 刁約 
賞徧林泉去未能，卻來溪口訪巖僧。爲觀遠景尤奇處，更陟危亭最上層。雲吐前峰疑霈雨，泉飛別澗旋凝冰。陋容憔悴煩躬筆，待結錢唐九老朋。
方氏清芬閣 刁約 
自別高居二紀餘，今朝重到懶踟躕。山川勝景依然在，屈指交親一半無。
嚴陵山 刁約 
一染浮名十五春，強隨時態役天真。何年卜築茲山下，卻笑區區世路人。
送梵才大師歸天台 刁約 
京洛風塵弊客裾，故山歸去有精廬。綴盂應供王城久，鏤管賡吟友社餘。衲擁蘭芽新賜服，帙收貝葉舊翻書。蕭然壁觀芝巖上，從此身名與世疏。
如歸亭 刁約 
松陵江上峻裁基，危岫前瞻小四圍。張翰鱸魚閑適興，莊周鷗鳥盡忘機。簷牙高啄千家繞，舟尾相銜數槳飛。倦客登臨聊永日，豁開雜思信如歸。
如歸亭 吳感 
五柳門南派水東，水邊亭上興無窮。半窗山色來雲外，一枕荷香带雨中。繡被夜歌青翰檝，綠波春颺紫莖風。塵曹未竊江湖號，攜手闌干早晚同。
寄歐陽永叔謫夷陵 謝伯初 
江流無險似瞿塘，滿峽猿聲斷旅腸。萬里可堪入謫宦，經年應合鬢成霜。長官衫色江波綠，學士文華蜀錦張。異域化爲儒雅俗，遠民爭識校讎郎。才如夢得多爲累，情似安仁久悼亡。下國難留金馬客，新詩傳與竹枝娘。典辭懸待修青史，諫草當來集皂囊。莫謂明時暫遷謫，便將纓足濯滄浪。
許昌公宇書懷呈歐陽永叔韓子華王介甫 謝伯初 
十年趨競浪求營，因得閑曹減宦情。亂種黄花看野景，旋移高竹聽秋聲。驅馳賤事猶干祿，約勒清狂爲近名。早晚持竿釣鱸鱖，雙溪煙雨一舟橫。
句  其一 謝伯初 
多情未老已白髪，野思到春如亂雲。
句  其二 謝伯初 
園林換葉梅初熟，池館無人燕學飛。
存目  其一 謝伯初 
詩題：原無詩題。
存目  其二 謝伯初 
首句：移家尚恐青山淺，隱几惟知白日長。
存目  其三 謝伯初 
出處：宋阮閱《詩話總龜》前集卷一三引《古今詩話》。
存目  其四 謝伯初 
附注：據宋司馬光《傳家集》卷八《寄贈致仕劉都官諷》詩末自註及《溫公續詩話》所載，此二句係范鎮（景仁）詩，《古今詩話》誤以范景仁爲謝景山。
櫻桃 謝希孟 
穀雨櫻桃落，薰風柳带斜。舜弦新曲在，休唱後庭花。
詠芍藥 謝希孟 
好是一時艷，本無千歲期。所以謔相贈，載之在聲詩。
句  其一 謝希孟 
爲花雖可期，論德亦終鮮。
句  其二 謝希孟 
句牽主人衣，一步行不得。
句  其三 謝希孟 
薰薰麝臍烈，灼灼猩血殷。
句  其四 謝希孟 
樹既摧爲薪，花亦落爲塵。
句  其五 謝希孟 
艷陽一何好，零落千載冤。
句  其六 謝希孟 
盜者得其便，掉頭笑且歌。
句  其七 謝希孟 
卞子真賞季，莊生夢還怯。
題希夷堂贈周道正 王珏 
仙骨清冷道氣濃，餌芝深建括蒼東。醉遊鼇頂三山綠，吟對神爐九轉紅。千古遺音生指下，一天星斗在壺中。蕭然不許塵埃到，顧我頻來興未窮。
延平天慶觀 王初 
劍化江邊彩構新，層臺不染玉梯塵。千章隱篆標龍簡，一曲空歌降鳳鈞。嵐氣濕衣雲葉晚，天香飄戶月枝春。盟金早晚聞仙語，學種三芝伴羽人。
青帝 王初 
青帝邀春隔歲還，月娥孀獨夜漫漫。韓憑舞羽身猶在，素女商弦調未殘。終古蘭巖棲偶鶴，從來玉谷有離鸞。幾時幽恨飄然斷，共待天池一水乾。
書秋 王初 
千里南雲度塞鴻，秋雲無跡淡平空。人間玉嶺清霄月，天上銀河白晝風。潘賦登山魂易斷，楚歌遺佩怨何窮。往來未得如張翰，欲膾霜鯨碧海東。
自和書秋 王初 
隴首斜飛避弋鴻，頹雲蕭索見層空。漢宮夜結雙莖露，閶闔涼生六幕風。湘女怨弦愁不禁，鄂君香被夢難窮。江邊兩槳連歌渡，驚散遊魚蓮葉東。
立春後作 王初 
東君珂珮響珊珊，青馭多時下九關。方信玉霄千萬里，春風猶未到人間。
春日詠梅花  其一 王初 
靚妝纔罷粉痕新，迢遞風回散玉塵。若遣有情應悵望，翠兼殘雪又兼春。
春日詠梅花  其二 王初 
青帝來時值遠芳，殘花殘雪尚交光。隔年擬待春消息，得見春風已斷腸。
七夕 王初 
榆葉飄零碧漢流，玉蟾珠露兩清秋。仙家若有單棲恨，莫向銀臺半夜游。
送陳校勘入宿 王初 
日落風回卷碧霓，方蓬一夜拆龍泥。銀臺級級連清漢，桂子香濃月杵低。
即夕 王初 
風幌涼生白袷衣，星榆纔亂絳河低。月明休近相思樹，恐有韓憑一處棲。
雪霽 王初 
星榆葉葉晝離披，雲粉千重凝不飛。崑玉樓臺珠樹密，夜來誰向月中歸。
舟次汴堤 王初 
曲岸蘭八雁飛起，野客維舟碧煙裏。竿頭五兩轉天風，白日楊花滿流水。
大滌洞天留題 王稷 
山深九鎖路逶迤，坡仙骨朽名不磨。秦皇塞海墮渺茫，漢殿拂雲今嵯峨。洞府有真扃地戶，玉泉飛瀑來天河。此山神造壽國脈，庇民洪福方滋多。
蟄龍潭 張沃 
蟄龍潭裏蟄，潭上風波急。一旦飛上天，魚蝦不能及。
陽朔山 宋咸 
獨起獨高雄入漢，相耀相映翠成堆。若非羣玉崑西至，即是三峰海上來。疑有洞天通日月，絕無樵路到塵埃。如何得似巨靈手，擘向天家對鳳臺。
上元 宋咸 
連甍珠閣迷仙閬，幾處星樓接絳河。寶馬縱橫浮市照，香塵撩亂夾春和。
牡丹  其一 宋咸 
輕霧欲籠藏暮碧，斷霞初怨誤朝紅。即時苦待千枝爛，計日先愁一樹空。外客定聞瓊宴賞，護春長把錦帷蒙。
牡丹  其二 宋咸 
何須羣玉南頭見，都似沉香北畔移。護地寶欄方自整，尋春珠蓋有誰知。鶯迷舊樹棲猶晚，人樂新英賞未遲。
桂 宋咸 
多應譙國山邊種，豈是嫦娥月裏香。願爲兒孫積陰德，東堂時占一枝芳。
句  其一 宋咸 
寶花初爛欲連枝。
句  其二 宋咸 
舊苑珠千樹，寒郊玉萬層。
句  其三 宋咸 
豈是嫦娥月裏香。
句  其四 宋咸 
居疑與世分。
句  其五 宋咸 
虛白自爲鄰。
虎跑泉 李喬 
虎丘巖畔識泉根，股引瓊腴此處分。品絕未應容易得，地靈難使等閑聞。聲寒夜雜林間籟，氣潤朝隨谷口雲。十和清篇盈麗軸，強牽己句不成文。
句 蔡仲昌 
高城倒影下無地，秋水涵空長有天。
弔宿州妓張溫卿 黄孝先 
人生第一莫多情，眼看仙花結不成。爲報兩京才子道，好將詩句哭溫卿。
留題清渭樓 黄孝先 
黄公愛山不知休，終日不下清渭樓。與官落得官下隱，愛山不得山中遊。朝看暮看山更好，古人今人空自老。天生定分不可移，白雲悠悠寄懷抱。
詩一首 黄孝先 
天寒霜落雁來棲，歲晚川空雁不歸。江海一身多少事，清風明月我沾衣。
句  其一 黄孝先 
風簷燕引五六子，露井榴開三四花。
句  其二 黄孝先 
日者未知裴令貴，世人爭笑禰生狂。
句  其三 黄孝先 
恩同花上露，留得不多時。
三仙祠 楊佐 
勝蹟傳來不記來，昔聞嘗駐漢神仙。碑因蘇蝕無完字，址爲藤迷失舊阡。巖屋鐙懸松外月，石鑪香散竹間煙。翻思穀穗遺人日，陳迹寥寥一惘然。
四登科詩 楊申 
榮第時皆有，通家得者稀。德星一門聚，晝錦四人歸。苦學酬身世，佳名播帝畿。效官修政術，此去展才徽。
刺桐城 呂造 
閩海雲霞繞刺桐，往年城郭爲誰封。鷓鴣啼困悲前事，荳蔻香銷減舊容。
垗上亭落成 周珣 
天上歸來兩鬚星，閑中搆得小茅亭。東風爲我添生意，漸放階前草色青。
和樞密侍郎因看海棠憶禁苑此花最盛 郭稹 
朱欄明媚照橫塘，芳樹交加枕短牆。傳得東君深意態，染成西蜀好風光。破紅枝上仍施粉，繁翠陰中旋撲香。應爲無詩怨工部，至今含露作啼妝。
朱萼亭侍宴 郭稹 
九重香輦出，三月御庭開。聖酒鸞杯酌，宮花羯鼓催。鶯聲壓歌管，山色滿亭臺。睿賞歡無極，叨陪愧不才。
聞延州警 郭稹 
塞日兵前慘，城煙戰後無。分明千帝紀，況乃畔天都。桂玉京師湧，金湯鄜路孤。遲迴思廟筭，端坐愧龍圖。
茅山書院 侯遺 
精舍依巖壑，蕭條自卜居。山花紅躑躅，庭樹綠栟櫚。荷鍤朝芸隴，分鐙夜讀書。浮雲蒼狗幻，一笑不關余。
昭潭十愛  其一 梅摯 
我愛昭州水，湘漓共一源。本無泥滓污，去有棹歌喧。沃野藤溪道，浮琛玉海門。有時新雨漲，多半是君恩。
昭潭十愛  其二 梅摯 
我愛昭州士，平居富塾庠。興賢尊漢詔，論秀美周鄉。藝苑蒲開堞，書堂縹結囊。蟾宫前後進，一一手間香。
昭潭十愛  其三 梅摯 
我愛昭州觀，裁基壓大溪。一樓雲駐隱，雙表鶴歸迷。金剜先朝語，鸞驚舊使題。皇恩新雨露，祈福爲蒸黎。
昭潭十愛  其四 梅摯 
我愛昭州寺，東西占景開。門臨九峰列，僧自五天來。講次花飄席，齋餘鳥下臺。萬民共行樂，終宴首慵迴。
昭潭十愛  其五 梅摯 
我愛昭州路，優游不險﨑。九疑通舜野，八桂遶秦祠。亭堠相望處，漁樵有讓時。政無牙虎鬬，莫信義山詩。
昭潭十愛  其六 梅摯 
我愛昭州角，嗚呼右郡衙。萬愁縈桂水，一曲阻梅花。調古湘雲葉，聲乾嶺月斜。今愁并古恨，吹起落誰家。
昭潭十愛  其七 梅摯 
我愛昭州月，閑宵入綺樓。凉生荔浦樹，冷熨桂江秋。朱户千家啟，浮雲萬里收。誰誇魏公子，飛上鄴門遊。
昭潭十愛  其八 梅摯 
我愛昭州樂，供官不在多。薰風齊樂聖，淑氣且宣和。謁廟知神格，鋪筵喜客過。聲邊無一事，對酒漫高歌。
昭潭十愛  其九 梅摯 
我愛昭州酒，千家不禁燒。縹醪一爵舉，瘴霧四時消。紅葉和雲踏，青帘傍水招。化濃民自醉，鼓腹日歌堯。
昭潭十愛  其一○ 梅摯 
我愛昭州果，西東此擅珍。荔枝登宴美，桂子薦盤新。映樹珠含影，承牙玉溜津。二行遊宦樂，滿腹嶺南春。
北軒敧枕 梅摯 
苦無勤瘁補臺綱，西院西頭冷峭房。今日鈴齋一敧枕，清風不敢傲羲皇。
題南園  其一 梅摯 
長洲茂范足珍材，剩買前山活翠栽。客土不疏承帝力，幾多臣節共安來。
題南園  其二 梅摯 
長洲茂苑占幽奇，巖榭珍臺入翠微。園李露濃三色秀，徑桃煙暖一香飛。月臨夕樹烏頻遶，風揭珠簾燕未歸。弭蓋暫歡成結戀，斜陽憑欄獨依依。
過白頭橋 梅摯 
白頭橋奈白頭何，舊德如存故老歌。不特輿梁起遺愛，大都才美服人多。
海仙花 梅摯 
泥根捧入故吳宮，暖力迎隨带漸紅。栽近木蘭殊有意，留連文酒繫春風。
新橘 梅摯 
千頭霜熟摘來新，包貢虔修望紫宸。他日功成許高退，社中還結素封人。
五日公宴 梅摯 
虎符新合晚芳天，良會難並樂與賢。心愧白公求治切，下車三月始開筵。
酬張無夢 梅摯 
一夢浮生無夢身，先生真是古之真。蕊函裁得瑤章祕，還寄吳門吏隱人。
琵琶亭 梅摯 
陶令歸來爲逸賦，樂天謫宦起悲歌。有弦應被無弦笑，何況臨弦泣更多。
秀峰院 梅摯 
影借金田潤，香隨璧月流。遠疑元帝植，近想誌公遊。
新繁縣顯曜院 梅摯 
繡地縈回寶勢長，遍遊寧倦徙胡床。禪齋不顧幡風影，講席亂飛花雨香。苔陣暗連僧榻古，蕉旗低映佛窗涼。我來懶上東臺上，目送霜楸感北堂。
登普賢閣觀桄榔樹留小詩 梅摯 
壯年薄宦守西甌，一瞬流光三十秋。今見桄榔兩嘉樹，恍如重到海邊遊。
新繁縣法要院孫太古壁畫羅漢 梅摯 
絕藝知君少，誰憐太古蹤。佳名吾黨出，逸格彼蒼鐘。山狖遙偷菓，田衣半剝茸。鄉人當保此，此畫世無重。
留別新繁縣靈慶院僧智公 梅摯 
粉里歸來十二春，憐師心依我心淳。他時行滿重相見，兜率天上第幾人。
觀舊題再書  其一 梅摯 
方丈前詩映後詩，更無塵點碧紗圍。老僧相顧應相笑，不似揚州刺史裏。
觀舊題再書  其二 梅摯 
二十年前扣寺閣，粉牆題記墨猶存。重來樹老無花處，又見闍梨白首孫。
新繁縣秘藏院留別鄉知 梅摯 
佛住三朝恐愛生，人歸一歲豈無情。鄉親鄉友銷魂地，岷水分爲隴水聲。
靈巖 梅摯 
煙抱千峰碧玉堆，一巖一穴漢天開。畜雲洩雨通靈派，長與蒼生救旱來。
和王益留題清涼院 梅摯 
一水明如罨畫溪，清涼佳勝古標題。香隨講雨天花爛，聲入幡風地籟齊。暫到已能知覺路，縱遊何必理禪畦。謝公公退多行樂，五里鳴騶出縣西。
留題重光寺羅漢院贈憲上人 梅摯 
人盡遊方證佛心，師心無着外三乘。蓮花結社新吟遠，玉紙抄經舊價騰。藥杵半和鈴索響，茶煙輕共衲靈蒸。我來與話高僧事，冷笑支公學養鷹。
踏青 梅摯 
綺場紛紛十里賒，望中煙景半春華。人遊寶歷青絲騎，路隘土橋金犢車。錄襯鳳頭垂逕草，紅攢鷁首照汀花。夕陽敲鐙餘歡在，不惜鸘裘認酒家。
自和寒食韻 梅摯 
龜堞春遊徑路賒，青青踏去冒煙華。翠停舴艋客尋寺，紅缷羃䍦人上車。亭落五重沽卓酒，釵行十二步潘花。乘歡醉盡高陽侶，倒載歸來不認家。
和王益新繁縣東湖瑞蓮歌 梅摯 
東湖七月湖水平，鱗波暗織簫籟聲。中有植蓮一萬本，紅漪相照摛繁英。地靈氣粹不我測，雙葩倏如同一莖。黄姑織女渡銀漢，蜺旗鳳葆羅空青。又認英皇立湘渚，翠華不返凝怨慕。五十哀弦頓曉聲，駢首低昂泣珠露。是時主人集宴喜，湖光侵筵霞脚膩。朋簪峨峨盡才子，椽筆交輝雲藻麗。酒酣倚欄惜紅暉，炳素徘徊縈不飛。魏宮甄后晝方寢，彷彿有人持玉衣。此邑古來無異政，室家瘡痏何由慶。三年鼠竊例皆然，以薪救火火彌盛。自公柅車政克和，載途鼓腹騰謳歌。歌公用心日皎皎，不獨于今古應少。因感珍芳兩兩開，玉貫珠聯當縣沼。況我與公高適道，芝歌肯迹商山皓。嘉謀嘉猷思入陳，願將此類歸華勳。
酬贈王益舜良殿丞  其一 梅摯 
才地淵宏筆力恢，三年粉社幸遊陪。八吟麗賦憑高得，三詠雕觸選勝開。三苑早容收樸樕，蘭池嘗許試虺尵。海棠風裏甘棠政，只恐星趨節召回。
酬贈王益舜良殿丞  其二 梅摯 
風度幽閑識宇高，暫分明寄握牛刀。賈生學贍思儀漢，李白才多合繼騷。步武即看峨豸角，對揚幾見擲麟毫。琴齋頌罷吟魂遠，時夢鈞天醉碧桃。
留別東郡諸僚友  其一 梅摯 
霽雨浮空漲海流，蟲沙龍蜃各優遊。津涯浩蕩雖難測，不見驚瀾曾覆舟。
留別東郡諸僚友  其二 梅摯 
白璧紫金爲世寶，賢愚知貴莫能名。廟堂祭器杯盤物，隨處得之光彩生。
留別東郡諸僚友  其三 梅摯 
楚國良金百鍊精，深藏求售價連城。豈徒豐獄吹毛利，兼有秦臺照膽明。
留別東郡諸僚友  其四 梅摯 
祖帳飄揚堤柳邊，北來飛蓋稱翩翩。追隨不忍輕言別，回首城樓沒晚煙。
留別東郡諸僚友  其五 梅摯 
空府同來賢大夫，短亭門外即長途。不辭爛醉尊前倒，明日此觀重得無。
歸雁亭 梅摯 
東風楊柳杏花飛，曾伴先生酒巵。前輩風流那復見，小亭煙雨漫相思。城邊春草路南北，山下河梁人別離。一尺短書湘水闊，年年愁絕雁時。
偶書小詩寄永螄內翰 梅摯 
酒戶棋兵孰與儕，月宵曾遇六天街。南燕到後懷君遠，時入樓東畫舫齋。
句  其一 梅摯 
寺僧日扣粧鐘起，園客時翻輦路耕。
句  其二 梅摯 
堂有虛白閑。
句  其三 梅摯 
珠峰塔影孤。
海棠  其一 石揚休 
化工裁翦用功專，濯錦江頭價最偏。酷愛幾思憑畫手，難題渾覺挫詩權。艷凝絳纈深深染，樹認紅綃密密連。因想當年武平一，枝枝眷賜侍臣先。
海棠  其二 石揚休 
開盡夭桃落盡梨，淺荂深萼照華池。都緣西蜀盤根遠，豈是東君屬意遲。煙慘別容曛宿酒，露凝啼臉失臙脂。須知賈相風流甚，曾許神仙品格奇。
謝文瑩師攜琴見訪 石揚休 
鄭衛湮俗耳，正聲追不回。誰傳廣陵操，老盡嶧陽材。古意爲師復，清風尋我來。幽陰竹軒下，重約月明開。
句 石揚休 
皇朝四十三龍首，身到黄扉止四人。
述懷 劉沆 
虎生三日便窺牛，獵犬寧能掉尾求。若不去登黄閣貴，便須來伴赤松游。奴顔婢舌誠堪恥，羊狠狼貪自合羞。現尺太阿星斗煥，何時去取魏齊頭。
小孤山 劉沆 
擎天有八柱，一柱此焉存。石聳千尋勢，波留四面痕。江湖中作鎮，風浪裏盤根。平地安然者，饒他五嶽尊。
送鄉人尹鑑登第歸 劉沆 
少年相款老相逢，鄉舉雖同遇不同。我已位塵三事後，君方名列五科中。榮登莫計名高下，宦達須由善始終。若到鄉關人見問，爲言歸思滿秋風。
聰明泉 劉沆 
義山山下有靈泉，泉號聰明自古傳。四百年中三出相，不才何幸繼前賢。
句 劉沆 
三月內方有，百花中更無。
宿靈巖寺 張揆 
再見祇園樹，流光二十年。依然山水地，況是雪霜天。閣影移寒日，鐘聲出暝煙。微官苦奔走，一宿亦前緣。
賀兩府入東西府 張掞 
五仙同日集蓬萊，玉宇珠簾次第開。乍向壺中窺日月，猶疑海上見樓臺。光生金鉉調元地，榮極璿樞命世才。共荷盡賢天地寵，定知霖雨及時來。
題資福院平綠軒 張掞 
禪窗虛敞瞰西南，野色溪光接畫簷。雲去碧天無間斷，一眉依約見山尖。
靜照堂 張掞 
牛斗光芒下，江山形勝中。招提萬法本，靜照一堂空。花木含春意，門庭話古風。支郎乞詩什，愧匪雅南工。
留題靈巖寺 張掞 
再見祇園樹，流光二十年。依然山水地，況是雪霜天。閣影移寒日，鐘聲出暝煙。粗官苦奔走，一宿亦前緣。
送議公詳公詩 張掞 
峨峨日觀出雲層，西麓靈庵寄佛乘。金地闕人安大衆，玉京選士得高僧。霜刀斷腕羣魔伏，鈿軸存心奧義增。顧我舊山泉石美，湔除諸惡賴賢能。
敕差靈巖寺主大師詳公赴寺 張掞  泰山
黄紙除書下九天，岱宗西麓鎮金田。鷲峰肅肅臻多士，蘭社熙熙撫衆賢。像室光華輝曉日，禪心清凈擢秋蓮。山泉自此增高潔，雲集十方結勝緣。
閑居有感 李宗易 
進退荷君恩，孤懷豈易論。以閑銷日月，何力報乾坤。架上書千卷，花前酒一尊。相持兩成癖，此外盡忘言。
靜居 李宗易 
大都心足身還足，祇恐身閑心未閑。但得心閑隨處樂，不須朝市雨雲山。
重建羊太傅祠和王原叔句 李宗易 
叔子祠荒歲已深，異時賢守重登臨。峴山岑寂瞻風概，漢水靈長想德音。奉詔始聞新締茸，有知那復嘆湮沈。又刊翠琰留南夏，先後功名照古今。
句  其一 李兌 
高鳥翔雲外。
句  其二 李兌 
煙浮平野碧。
句  其三 李兌 
未敢嘆途窮。
句  其四 李兌 
萬壑初收雨。
句  其五 李兌 
日抹平山紅。
句  其六 李兌 
何處不遲留。
與杜秀才 李先 
南極多老人，及見九代孫。君今古儋州，氣質清且溫。今年八十二，頗覺行步奔。白鬚映紅頰，疑是羲皇人。
句 李先 
寧舍濟川航。
宴集 胡宿 
鬰陶倦煩暑，爽豁逢蕭辰。開樽有歡伯，傾坐得嘉賓。雕盤薦肥羜，寶刀膾霜鱗。清談屏世務，善謔到天真。須言燭可繼，莫訴杯行頻。至道諒在己，外物不關身。
雜興 胡宿 
嚴霜沾百草，不問菊與蘭。行觀秀色萎，坐使芳意殘。有酒聊自把，無萱良鮮歡。安得青精飯，爲駐顔如丹。
怨思 胡宿 
陰蟲思衰草，羈雌啼空林。盛秋授寒服，獨夜搗清砧。影孤隨月瘦，肌薄怯霜侵。平生託義分，夢想在容音。山頭憐化石，陌上重辭金。安得兩黄鵠，因之傳此心。
怨詩楚調示龐主簿及鄧治中 胡宿 
我生豈不辰，貧賤亦偶然。讀書飯脫粟，差可樂餘年。藝麻室南端，種桑屋東偏。弱婦事紡績，丁男長力田。瓶儲苟不乏，安用三百廛。老翁飽食罷，日晏尚高眠。豈知天地間，陵谷有變遷。獨恨生苦晚，不在羲皇前。嘗聞父老言，醉鄉隔烽烟。安得盈觴酒，時復中聖賢。
碧樓 胡宿 
中條何峨峨，映我縹碧瓦。汾水望飛雲，參旂眺綠野。美哉山與河，河流疾于馬。
讀僧長吉詩 胡宿 
生民類能言，茲文特淵邈。精韞在希微，幽通資寫託。狀物無遁形，舒情有至樂。自非妙解機，誰抽神奧籥。大士棲綠巖，門前即台嶽。翠屏何峨峨，千仞拂寥廓。芝朮被諸峰，煙霞興衆壑。中安仁智居，旁研華竺學。觀法識非空，了心無少著。人境既相於，神明信超若。作詩三百篇，平淡猶古樂。于言雖未忘，在理已能覺。天質自然美，亦如和氏璞。貯之古錦囊，訪我杼山郭。杼山空崔嵬，然公久寂寞。中間三百年，寂寞無人作。何意正始音，緒餘在清角。山旁夏欲休，林英春稍落。吟登蒼卞餘，歸夢華頂數。駕言整巾瓶，仍前侶猿鶴。誰言雲無心，還依故山泊。顧予禽鹿姿，繆此縻人爵。居常眩韶音，幾駭頓金絡。比將親椒蘭，端欲甘藜藿。緬懷凈名庵，終尋香火約。
池臺 胡宿 
層臺遲夕娟，清池弄秋水。蟾明桂樹間，魚躍蓮葉底。如何惠莊津，乃在蒲城裏。
遠行 胡宿 
古有悲秋篇，遠行第三句。人情重辭家，客意倦長路。征馬陟前岡，栖烏集喬樹。慘淡層陰生，號呼勁風怒。匣琴徒自携，杯酒與誰遇。衣带緩于前，衣香非復故。
遊矚 胡宿 
旻宇斗澄霽，池臺始登臨。幽芳無艷質，爽籟有真音。閒雲乍明滅，寒鶒忽浮沈。青山晴好望，白道細堪尋。疏蟬嘒急管，躍鯉應鳴琴。微風獵椒桂，快哉一披襟。
野廬 胡宿 
休舍松石間，外物不可必。一馬究微言，五禽治生術。仁智得所廬，吉祥來此室。
珍禽亭 胡宿 
仁人坐高齋，忘機宅真粹。魚鳥沐餘恩，樹石蒙善氣。珍哉島上禽，託身良得地。
靜齋 胡宿 
鈴閣侍衛稀，幕府文書省。石上試真茶，松間移小鼎。吏師所至清，仁者本便靜。
惜花亭 胡宿 
層陰養花天，亭榭多春色。午氣入衣香，東風吹酒力。睠戀冶城遊，黄金良易得。
寄題齋館 胡宿 
東南有仙人，玉案經近侍。爲愛飛來峰，翻然下平地。白雲相與栖，絳雪居嘗餌。日作冷泉游，時尋徑山醉。徑山有五峰，參差標紫翠。西山玉芝巖，縹緲多雲氣。巖間名勝僧，除館待公至。施樹得楩楠，開軒對松桂。啼鳥傍簷楹，鳴泉落階砌。蘚徑闊三條，籃輿時一詣。汲井試茶腴，援琴和松吹。榮啟老來歌，華胥午間睡。追隨支許遊，嘯詠羲皇治。武林賢主人，官儀斗樞貴。同是老成人，俱懷方外志。流水與斷墁，神交復心契。數幅伻山圖，三伏挂廳事。長謠紫芝曲，遠寄青霞意。他年羾赤霄，定挹浮丘袂。
題飲光亭 胡宿 
林風引石溜，席上清且寒。主人白羽扇，觴客水精盤。絃歌泛宮羽，酒面生波瀾。
送客 胡宿 
秋意不自適，況復登河梁。眷言送歸客，徙倚見斜陽。雜珮解席上，斑騅嘶路傍。風雲感素節，絃管思清商。菊殘餘老蕊，蕙晚非新香。何以致叩叩，臨行持一觴。
邊思 胡宿 
勁氣初折膠，奔書聞插羽。寒金刁斗鳴，夕火兜零舉。霜威畫角雄，月思清笳苦。驃騎出鏖兵，輕車前確虜。一鼓繫名王，三捷獻英主。天山掛雕弓，玉塞休强弩。龍額近封侯，華堂盛歌舞。
彭山贈貫之 胡宿 
彭山隔重湖，落日見孤塔。揚舲入空曠，煙樹散鵝鴨。山中老臞仙，萬頃纖芥納。乘風落珠唾，暝色遠相答。平生爾汝分，磁鐵契已狎。萬緣一笑空，箇處無剩法。方舟過谷隠，風雨寒霎霎。黎明带星歸，尚及齋鼓踏。臨岐戒後會，梅熟新秧插。期我散縑楮，莫忘鷗盟歃。
謝御書飛白扇子歌 胡宿 
聖皇多才復多藝，包犧徒云造書契。坦然制作侔日星，煥有文章賁天地。太宗飛白入于神，玉堂四字標奇勢。寶跗一學造其精，聖祖神孫知善繼。萬幾餘力表全能，三紀體仁成至治。金壺貯墨奉嚴禋絃，往年大揭明堂門。素龍鱗角儼欲舉，白鳳翅翼行將翻。八會遼邈不可見，六書細碎何足論。仁慈原廟多珍榜，河漢黼黻輝朝昏。天公常敕六丁護，在在處處祥煙屯。邇英叨籍侍清切，浴蘭每歲逢佳節。鮫人海底織冰綃，宮工天上裁紈雪。彌綸寶箑已珍華，泛灑神毫益精絕。紛如薄霧翳靈芝，淡若輕雲拂初日。免令常侍登御牀，就降王人頒睿札。玉璽封題光姓名，孤臣拜手歡且榮。暘炎扇暍昭慈眷，夙夜安民彰聖情。九門纔傳妙墨出，三殿已覺薰風生。標章有愧參鴻碩，視草無能裨聖明。短歌莫盡形容美，微志聊依頌嘆聲。
早春 胡宿 
燠沐陽和盛，蒼筤老色濃。大明消積雪，青靄遍諸峰。遠浪浮赬鯉，驚雷起蟄龍。去年南去雁，薊北又相逢。
津橋晚望 胡宿 
徙倚津橋上，蒼凉樹幄中。江雲數峰黑，山日半規紅。菖葉深依水，蘭苕迥得風。雩壇春服就，歸思羨沂童。
井桐 胡宿 
一水清無底，雙桐碧有情。銀牀翻晝影，玉虎墮秋聲。露葉游絲斷，風枝宿鳥驚。隔簾人不寐，又送月西傾。
春晚郊野 胡宿 
岸幘坐前楹，天圍極望青。月華開嶺霧，風影碎池星。重露驚棲鶴，幽叢带暗螢。塵機心久息，寧待據梧瞑。
舟次江口 胡宿 
香吹生蘭渚，飛霜下荻州。月波清浸夜，天幕冷垂秋。遠嶼迎潮沒，寒烟護水浮。沖歌來澤畔，知是採菱舟。
賦江皋 胡宿 
目睇蘭臯上，春波泛早暉。畫船人競渡，繡羽雉交飛。島樹殘潮落，汀花宿霧稀。短亭迷酒市，官柳綠依依。
西郊二首  其一 胡宿 
高樓十二曲，倚遍到斜暉。天幕清無翳，溪雲凍不飛。斷岡殘燒盡，遠樹宿禽歸。久憶蓮華社，鐘聲隔翠微。
西郊二首  其二 胡宿 
遠籟生寒野，平蕪弄夕陽。天寒空鳥道，水落見魚梁。島樹風仍蕩，汀葭日映黄。津樓慵極目，杳杳白雲鄉。
慶雲寺檜 胡宿 
寶坊金布地，嘉木此含榮。吳帝留青蓋，湘神駐翠旌。月移香砌冷，風入夜琴清。若比東陽樹，婆娑意未平。
送臧寺丞赴建昌 胡宿 
新擢京司秩，初旌幕府賢。少年裁美錦，晝日撫鳴絃。山好當衙際，雲閒至榻前。庭中無一事，時問嶽僧禪。
送君爲從事東歸 胡宿 
秋半飭歸艎，輕橈入水鄉。吳歌聞子夜，陶菊見重陽。月浦鯢收浪，霜空鳥拂檣。南冠歸未得，潘鬢莫蒼浪。
送孫從事 胡宿 
三十一仙科，同時升大羅。軒翔幾人去，淪謫獨君何。淮桂牽吟數，湘蘭寄恨多。且欣彈頍弁，榮路未蹉跎。
送王從事赴漳州 胡宿 
再奉天官集，初登郡將筵。檄材磨盾妙，賓履躡珠賢。舊洞毛生竹，新池水映蓮。幕中多暇日，曳彩戲親前。
禁直晨興呈承旨侍郎 胡宿 
內殿已攢點，攬衣朝未央。月低銜禁樹，雲薄護朝霜。欲放魚文鑰，先含雞舌香。大昕鵷與鷺，奏事向明光。
館中候馬 胡宿 
紫陌歸鞍後，端門午鼓餘。銅池銜落景，鐵擿掩殘書。水遠溝聲細，花閒壁影疏。去騶呼已遠，自笑守應廬。
近郊 胡宿 
信馬斗城外，芳郊秋物多。丹楓驚歲晏，華黍喜時和。野老醉相話，牧童閒自歌。牛羊稍覺晚，一一下層坡。
沙鳥 胡宿 
一啄樊籠外，蕭然烟水鄉。折蘆翻夕夢，急雨亂秋行。南澗漁波淺，西風菰米香。世無摩詰手，誰與入清防。
歲除 胡宿 
守歲薰爐永，迎年煦律回。仙人收臘去，木帝送春來。桂伴陰蟾隠，梅衝艷雪開。平明喧壽宴，柏葉奉歡杯。
鸚鵡杯 胡宿 
介族生螭蚌，杯形肖隴禽。曾經良匠手，見愛主人心。置在金樽側，來從珠水潯。願爲仁者壽，再拜莫辭深。
上苑 胡宿 
漢籞春來早，光風近太清。花深迷玉漏，霧遠失金莖。夾道青松密，周阿碧樹生。回瞻葱鬰氣，遥覆九重城。
山中 胡宿 
乘秋尋遠壑，偶到幽人家。濁醪釀秫米，香飯炊胡麻。微徑捫蘿蔦，高峰弄雲霞。餐和殆忘返，落景半規斜。
東溪早步 胡宿 
宿雨澄紛幕，高霞冠遠岑。青蓮護水色，翠竹結村陰。雪浪魚跳藻，風簧鳥囀林。峭帆天末起，撩動五湖心。
水館 胡宿 
略彴橫雲島，欄干瞰玉淵。雨汀翹睡鷺，風樹咽嘶蟬。綠髮莓苔地，紅衣菡萏天。夜凉三弄笛，月在釣魚船。
送徐晉卿東歸 胡宿 
夜來龍具冷，有客厭長安。去國朝衣緇，還家楚葉丹。雪情欺酒薄，月思拂琴寒。只待東風起，林鶑振美翰。
送旌德田宰 胡宿 
錦邑罷鳴琴，歸塗指上林。柳鞭饒醉折，山館勝遊吟。清譽時苗犢，離悰望帝禽。明庭趨覲日，優績簡宸襟。
招公儀小飲 胡宿 
官舍隠非隠，仕途才不才。棟閒秋燕去，籬靜晚花開。卓甕何妨卧，莊軒或自來。求羊疏我甚，三徑有青苔。
朱鳥航 胡宿 
浮航二十四，一一跨淮中。此地名朱鳥，當年踏彩虹。香塵迷舊路，寒水蕩遥空。日暮驚飛蓋，翩翩下渚鴻。
余山人居 胡宿 
一室閉春林，蕭然物外心。棋聲敲月重，屐齒印苔深。竹閣茶烟細，山園鍛樹陰。會當逃世網，來此締朋簪。
和人山居 胡宿 
翠柏蔭山莊，巖扃四序凉。歌攀牛角遠，嘯引鳳音長。夕膳烹葵熟，春杯切桂香。列侯生計在，千戶橘含霜。
山居 胡宿 
松韵笙竽徑，雲容水墨天。人行春色裏，鶑語落花邊。脩竹三間屋，清泉二頃田。了無官府事，雞犬莫登仙。
經朱氏郊居 胡宿 
東岡接釣磯，有客偃郊扉。繞舍喧流水，當窗識翠微。溪田香稌熟，霜樹晚桃稀。半日揮塵袂，停車不記歸。
送外表王植赴官嶺外 胡宿 
五嶺知何許，離懷豈易言。傳情無去雁，驚夢有啼猿。溪思吳蒓老，林香越槿繁。渠渠持美酒，計日望歸軒。
銀臺退朝 胡宿 
官事良爲少，人生初得閒。長吟聊擁鼻，薄酒且酡顔。春物行將晏，年芳尚可攀。此心同木雁，材與不材間。
桃葉渡 胡宿 
悵望情人曲，空留此渡名。一條衣带水，千古石頭城。艷歇雙桃色，歌沈兩槳聲。不堪懷古意，山外夕陽明。
春寒 胡宿 
三楚多寒地，憑山復大川。龍鱗橫雪隰，羊角起風天。酒價高平日，花期晚去年。白門無限柳，疏瘦未成眠。
蓬萊詞 胡宿 
瀛閬盛佳招，排雲下赤霄。水犀梳插鬢，火玉佩垂腰。鳬影朝青舄，鸞音咽紫簫。鼇宮無夜色，豹髓未嘗燒。
寄合肥知己 胡宿 
離管回香轡，行舟動翠篙。夕魂惟是黯，春目旋成蒿。夢與楊花蕩，書憑燕子高。望中人不見，湖上首重搔。
題蘭溪 胡宿 
招提紫翠中，僧住最高峰。幾劫親諸佛，三生聽此鐘。早香依澗樹，高臘寄庭松。性海無窮願，金書字字濃。
景福殿緋桃 胡宿 
偷約蓬山客，閒尋芳樹蹊。晨葩鮮欲語，春色醉成迷。艷奪朝霞段，香傳冰麝臍。飄然凡境外，初有乳鶑啼。
暑夕水亭 胡宿 
曲檻瞰回塘，披襟對羽觴。蘋風微有韵，水月自成凉。嫩篠疏疏影，新荷偃偃香。么絃聊按撫，志不在滄浪。
新荷 胡宿 
一夜抽輕蓋，平明映曲池。水凉魚未覺，烟凈鳥先窺。露重心猶卷，風多柄尚危。東林應結社，祇待素華披。
惜花 胡宿 
試步向欄干，奇花正好看。乾坤增著力，風雨莫無端。彩筆題詩易，金刀下剪難。十分方吐半，猶喜夜來寒。
晴虹 胡宿 
霽野收雲雨，長光架一條。媧天初補石，乾鵲早成橋。日馭迷黄道，仙梯接絳霄。誰能乘六氣，萬里信扶摇。
邑宰惠花木 胡宿 
曉圃分花品，烟耡手自携。未貪桃結實，且映李成蹊。瞥見香蜂集，仍聞好鳥啼。河陽春色晚，流過短牆西。
行次淮上寄何毖秀才 胡宿 
南浦傷離數，西州作惡頻。吟亭蟬送柳，宿枕鳥驚晨。鄴會疏沈李，吳懷豫憶蒓。此心何用慰，前有杏園春。
秦淮 胡宿 
厭勝逾千載，祖龍安在哉。寒潮平復落，幽鳥去還來。龍鑿功全異，牛山事可哀。不知終古恨，誰見劫成灰。
重陽日東園 胡宿 
沆瀣催時律，幽陰結夕霏。樓臺侵日上，山水送秋歸。海燕辭巢盡，霜鴻避弋飛。一杯元亮酒，聊以浣塵機。
宿白佛寺 胡宿 
下馬憩禪關，春苔一徑斑。歸雲尋谷口，倦鳥泊林間。山客收棋罷，龕僧數息閒。月高人不寐，隔嶺水潺潺。
甘露寺 胡宿 
寶勢窮吳地，寒流對楚邦。一峰驚佛剎，萬象入僧窗。落日銜遥樹，晴虹畫半江。海門秋色近，翠朵自成雙。
自詠  其一 胡宿 
索米年來甚，伶俜祇自知。黑貂隨日敝，葆髮豫秋衰。舊産思重理，先賢恥逆施。呂虔刀未解，骨法謾多奇。
自詠  其二 胡宿 
閉戶無還往，端居廢禮容。花爲貧富焰，燕是舊過從。持屐對人蠟，綻衣看婦縫。非同叔夜傲，切莫怪疏慵。
華陽逋客 胡宿 
小隠華陽客，山中不記年。酒中長有聖，棋下更無仙。授得廣陵散，注成秋水篇。吾纓今未濯，慚愧舊林泉。
瓦官寺 胡宿 
紫色嘗開國，金輝此界繩。火輪經壞劫，雪頂見殘僧。狂薜緣秋壁，深松映晚燈。哀猿不可聽，一一在巖藤。
題劉奉禮書齋 胡宿 
人尚西齋學，家承北第榮。錦囊添句重，蟾滴試毫輕。底法成新構，開書泣舊楹。丹山消息斷，喜見鳳雛聲。
和吉老學士召赴崇政殿試舉人 胡宿 
需宴經芳巳，嚴趨奉禁宸。子亭參覆試，止輦奉周詢。玉取三燒粹，金求百汰真。自慚諸老意，多頼洛陽人。
清明日謝人送酒 胡宿 
寂寞揚雄宅，鴟夷載酒來。鑽榆試春火，切桂暖晨杯。芳蕊何須菊，香梢尚有梅。自慚非叔夜，聊學玉山頹。
金山寺 胡宿 
寶勢中流起，香園此布金。鴿棲金殿冷，龍伏夜潭深。水鳥銜生食，江神聽梵音。上方聊送目，天幕杳森陰。
齊國大長公主輓詞 胡宿 
舊築王姬館，新開貴主阡。山林經駐蹕，烟霧隔飛軿。天屬尊惟孝，邦風穆以賢。鸞龍摛翰藻，昭德萬斯年。
兵部尚書贈司空侍中晏元獻公輓詞三首  其一 胡宿 
俊老三階後，高華四紀中。朝廷用文治，廊廟得才雄。雞樹前陰改，鱣庭舊跡空。生存華屋處，零落恨無窮。
兵部尚書贈司空侍中晏元獻公輓詞三首  其二 胡宿 
川嶽淪精氣，風華喪傑才。典刑留大雅，文象坼中台。聚窟香難破，鈞天夢不迴。只應之帝所，鳴玉侍丹臺。
兵部尚書贈司空侍中晏元獻公輓詞三首  其三 胡宿 
儲極元寮寵，公貂盛策班。寧神依大騩，結冢近陘山。鼓吹春風裏，麒麟夕照間。寄言川上水，何事不西還。
太尉文肅鄭公輓詞三首  其一 胡宿 
西北謀元帥，東南出雋儒。上前曾借筯，閫外復投壺。見器同安國，憂邊得亞夫。如何遡黄壤，不及播洪爐。
太尉文肅鄭公輓詞三首  其二 胡宿 
公業關東望，夷吾天下才。辭鋒橫劍戟，詩筆走風雷。帥節行邊去，氐酋獻地來。榮華一朝盡，埋玉使人哀。
太尉文肅鄭公輓詞三首  其三 胡宿 
將鉞徽聯重，公槐賁典加。哀榮班襚衮，虧痛軫投瓜。朝露沾崇旆，秋風咽迥笳。英靈不可問，宰樹有棲鴉。
太尉侍中鄭國宋公輓詞三首  其一 胡宿 
第一平津策，同時入洛名。配台升上相，宰漢得元精。國念靈龜喪，人嗟厚棟傾。睿篇傷俊老，殊禮極哀榮。
太尉侍中鄭國宋公輓詞三首  其二 胡宿 
盛業元根古，高文早變風。墮鱣遺館在，浴鳳舊池空。卓馬辭丹陛，騎箕向碧穹。琴竽三月罷，鄭國愴賢公。
太尉侍中鄭國宋公輓詞三首  其三 胡宿 
天上三台坼，人間一鑑亡。寧神韓土內，結冢騩山傍。槐鼎廞儀物，貂蟬襚密章。高賢同委化，茲理昧蒼蒼。
座主贈司徒侍中宣獻公輓詞五首  其一 胡宿 
天下中庸德，人倫正始風。立朝周鼎重，當代禹門崇。注意深黄閣，收神杳碧崧。蒼生終古恨，尺璧在丘中。
座主贈司徒侍中宣獻公輓詞五首  其二 胡宿 
三陟贊樞鈞，殲良昧上旻。幾傳分相史，終未立家臣。衛武徒虛語，巫咸不可詢。空餘山甫德，流詠在烝民。
座主贈司徒侍中宣獻公輓詞五首  其三 胡宿 
門盛三鱣講，書追兩馬修。朝評尊月旦，王法正春秋。革履聲長絕，緇衣詠獨留。從今非大醉，不復過西州。
座主贈司徒侍中宣獻公輓詞五首  其四 胡宿 
鳳德衰何早，蛇年讖有開。斂衣班上衮，愍冊賁中台。緣鵠空存飾，騎箕不下來。棟隆今已折，僑壓可勝哀。
座主贈司徒侍中宣獻公輓詞五首  其五 胡宿 
鹵簿指西州，都人助紼謳。白雞亡謝傅，黄石葬留侯。霧薄旌銘慘，風長騎吹愁。神華何處所，流恨滿山丘。
禮部蔣侍郎輓詞五首  其一 胡宿 
大雅時之老，高陽世有才。英名知四海，公議許三台。華皓辭歸去，蒼黔望起來。一朝嵩構毀，愍冊感餘哀。
禮部蔣侍郎輓詞五首  其二 胡宿 
香案經爲吏，甘泉預侍晨。衣冠親雉尾，章疏動龍鱗。當世高人物，諸公滿搢紳。忽聞捐几杖，萬恨只酸辛。